Malaysia perlu kaji ujian klinikal sebelum perolehan vaksin

PUTRAJAYA, 24 Rabiulawal 1442H, Selasa – Malaysia perlu mengkaji data ujian klinikal fasa ketiga terlebih dahulu sebelum membuat sebarang komitmen berhubung perolehan vaksin COVID-19.

Ketua Pengarah Kesihatan, Tan Sri Dr Noor Hisham Abdullah berkata, Malaysia belum lagi meneliti laporan ujian klinikal tersebut dari segi keselamatan dan keberkesanan.

“Kami (Kementerian Kesihatan Malaysia) sedang meneliti butiran terbabit. Ketika ini terdapat 11 vaksin COVID-19 dalam fasa ujian klinikal,” katanya kepada pemberita pada sidang media perkembangan COVID-19 di Kementerian Kesihatan (KKM) di sini hari ini.

Beliau berkata demikian ketika ditanya sama ada Malaysia masih menunggu selepas Pfizer Inc melaporkan bahawa vaksin COVID-19 keluarannya, yang dibangunkan bersama rakan kongsi syarikat itu dari Jerman, BioNTech SE, adalah lebih 90 peratus berkesan dalam mencegah jangkitan COVID-19.

Dr Noor Hisham turut melahirkan kebimbangan kemungkinan mutasi virus COVID-19 menyebabkan bekas pesakit COVID-19 dijangkiti semula dan perkembangan ini boleh memberi kesan kepada vaksin yang dibangunkan.

“KKM juga bimbang ada dilaporkan mutasi berlaku contohnya di ladang penternakan mink di Denmark.

“Ada kes mutasi berlaku jangkitan dalam kalangan haiwan dan kesannya kita tidak tahu lagi,” katanya sambil menambah kementerian itu akan terus menggunakan kaedah kesihatan awam kerana ia menunjukkan kejayaan mengawal penularan penyakit berjangkit contohnya Sindrom Pernafasan Akut Teruk (SARS) dan COVID-19 yang tiada vaksin sehingga hari ini. – Bernama


Agong lantik Muhyiddin PM ‘caretaker’

KUALA LUMPUR, 7 Muharram 1443H, Isnin – Yang di-Pertuan Agong Al-Sultan Abdullah Ri’ayatuddin Al-Mustafa Billah ‘Shah Ibni Almarhum Sultan Haji Ahmad Shah Al Musta’in Billah berkenan menerima surat peletakan jawatan Tan Sri Mahiaddin Md Yasin sebagai Perdana Menteri dan jawatan seluruh Jemaah Menteri dengan serta-merta berkuat kuasa, hari ini.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, susulan daripada peletakan jawatan ini, Seri Paduka Baginda telah berkenan supaya Mahiaddin menjalankan tugas sebagai caretaker Perdana Menteri sehingga Perdana Menteri baharu dilantik.

Katanya, ini adalah selaras dengan Perkara 40(2)(a) dan 43(2)(a) Perlembagaan Persekutuan yang menyatakan bahawa Seri Paduka Baginda hendaklah melantik seorang Ahli Dewan Rakyat yang pada hemat Baginda mungkin mendapat kepercayaan majoriti Ahli Dewan Rakyat sebagai Perdana Menteri baharu untuk mempengerusikan Jemaah Menteri.

“Seri Paduka Baginda turut menzahirkan penghargaan kepada Yang Amat Berhormat Tan Sri Mahiaddin Md Yasin dan Jemaah Menteri atas khidmat bakti dan urus tadbir negara yang telah dilaksanakan di bawah Perikatan Nasional bermula 1 Mac 2020, khususnya dalam memerangi pandemik COVID-19.

“Selaku Ketua Utama Negara, Seri Paduka Baginda memahami dan menghormati sistem dan proses perundangan negara dan juga menghormati apa-apa keputusan yang dibuat Mahiaddin berteraskan keluhuran Perlembagaan Persekutuan dan Kedaulatan Undang-undang,” katanya dalam satu kenyataan media, hari ini.

Daam pada itu, Ahmad Fadil berkata, Seri Paduka Baginda turut berkenan menerima sembah maklum daripada Pengerusi Suruhanjaya Pilihan Raya bahawa sehingga 10 Ogos, 2021, daripada sejumlah 613 kawasan Dewan Undangan Negeri, sebanyak 484 kawasan (79 peratus) adalah zon merah COVID-19.

Pada masa sama, Seri Paduka Baginda turut mengambil maklum bahawa fasiliti-fasiliti kesihatan negara juga berada pada situasi yang membimbangkan.

“Justeru, pada hemat Seri Paduka Baginda, pelaksanaan Pilihan Raya Umum Ke-15 bukan satu pilihan yang terbaik atas faktor kemaslahatan dan keselamatan rakyat.

“Seri Paduka Baginda menzahirkan harapan agar kemelut politik yang berlarutan tanpa kesudahan yang telah mengganggu kelancaran tadbir urus negara ini dapat diakhiri demi kesejahteraan rakyat dan ekonomi negara yang diancam oleh pandemik COVID-19.

“Seri Paduka Baginda turut mengambil kesempatan menyeru seluruh rakyat agar bertenang dan bersama Baginda mendoakan negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera,” katanya.


41 tahun ‘dikurung’, tahanan Palestin kini tunggu hari bebas

RAMALLAH, 4 Jamadilakhir 1443H, Jumaat – Dua warga Palestin antara tahanan paling lama di penjara negara haram Israel – yang mana sudah 41 tahun dikurung di sebalik tembok besi tersebut.

Karim Younis, 63, dan sepupunya, Maher Younis, 64, berasal dari Ara, utara Palestin ditahan pada 6 Januari 1983 kerana didakwa menentang kekejaman Israel.

Kedua-dua mereka dijatuhi hukuman penjara seumur hidup di penjara Israel, namun kemudiannya diubah kepada hukuman 40 tahun.

Mereka sepatutnya dibebaskan pada 2014 menerusi perjanjian oleh Setiausaha kerajaan Amerika Syarikat (AS) John Kerry (ketika itu) – kononnya semua tahanan Palestin di negara haram Zionis akan dibebaskan – sebelum menandatangani Perjanjian Oslo 1993 menerusi perjanjian damai antara Israel dan Palestin.

Namun, kedua-duanya tidak dibebaskan secara adil oleh rejim haram Israel.

Menerusi temubual bersama Arab48, ibu kepada Karim, Sobhia Younis yang kini berusia lebih 80 tahun berkata, saat yang paling menyakitkan apabila anaknya tidak dibebaskan seperti yang dijanji.

Pihak pentadbiran negara zalim itu menangguhkan pembebasan anaknya menyebabkan kedua-duanya terpaksa meringkuk di tembok besi.

Kini selepas lebih 40 tahun melalui detik-detik hitam, Karim dan Maher menanti hari apabila dijanjikan untuk dibebaskan tahun ini juga. – Agensi


Kontrak konsesi berat sebelah punca rakyat tanggung tol tinggi?

SUDAH tentulah tidak. Ketika kerajaan Malaysia di bawah pimpinan Tun Dr Mahathir membuat keputusan untuk memberikan konsesi tol kepada PLUS pada tahun 1988, ia adalah keputusan bebas tanpa pengaruh Yahudi ataupun negara haram Israel.

2. Kerajaan Malaysia boleh memilih untuk mengeluarkan modal sendiri (kutipan cukai, pinjaman luar negara, bon, sukuk dan lain-lain) untuk membina lebuh raya PLUS, namun ia sudah pasti akan meningkatkan beban kewangan dan hutang negara secara drastik.

3. Malah perancangan asal Tun Hussein Onn pada tahun 1977 memang untuk membina lebuh raya PLUS dengan dana negara supaya rakyat boleh menikmatinya secara percuma.

4. Namun, ancaman Komunis di Perak merencatkan perancangan tersebut. Walaupun kemudiannya projek ini telah berjaya disempurnakan 40 peratus, strategi pendanaan bertukar pada zaman Tun M apabila beliau menjual kepentingan kerajaan dan LLM dalam PLUS kepada UEM yang kemudiannya diberikan konsesi.

5. Saya tidak mahu menyentuh isu kronisme Tun M dan TS Halim Saad (pemilik UEM) yang dikaitkan dengan polemik ini. Tapi kita harus ingat jika Tun M meneruskan dasar dan strategi Tun Hussein Onn, kita mungkin akan menikmati lebuh raya tanpa tol sehingga ke hari ini.

6. Pilihan kedua kerajaan ialah membuat keputusan untuk tidak membina lebuh raya PLUS tapi kepesatan ekonomi negara akan terus berada di takuk lama. Melihat ke belakang dan analisa data menunjukkan pulangan ekonomi yang telah dinikmati hasil pembinaan lebuh raya sejak 40 tahun dulu mencecah puluhan billion AS$.

7. Pada pandangan saya penswastaan PLUS, kontrak konsesi yang berat sebelah serta kurangnya dominasi kerajaan dalam perundingan menyebabkan rakyat terpaksa menanggung kos pembayaran tol yang tinggi sehingga hari ini.

8. Kini, mana-mana kerajaan di bawah kepimpinan perdana menteri baharu yang ingin menghapuskan tol memerlukan dana RM400 billion seperti yang pernah dinyatakan oleh bekas Menteri Kerja Raya dalam Dewan Rakyat beberapa tahun lepas (jumlah ini termasuk pampasan kerugian dan keuntungan masa depan pemegang konsesi).

9. Jumlah ini adalah lebih kurang satu pertiga daripada KDNK Malaysia! Kerana itulah apabila Tun M menjadi PM buat kali kedua, beliau sendiri tidak mampu melaksanakan manifesto PH untuk menghapuskan tol secara total.

10. Kalau pencipta masalah ini tidak mampu membersihkan kekotoran yang dibuat oleh tangannya sendiri, siapalah kita untuk menghapuskan tol di Malaysia!

Ir Ts Muhammad Lukman Al Hakim
Setiausaha Agung BERJASA


Lompat parti, bukankah YB sertai Bersatu masih ada kes mahkamah?

BANGI, 22 Rejab 1442H, Sabtu – Ikatan Muslimin Malaysia (ISMA) mempersoalkan tindakan lompat parti dua Ahli Dewan Undangan Negeri (ADUN) bagi menyertai Parti Pribumi Bersatu Malaysia (Bersatu), baru-baru ini.

Naib Presiden ISMA, Prof Dr Zainur Rashid Zainuddin berkata, pihaknya hairan kerana meskipun salah seorang daripada ADUN berkenaan masih dalam siasatan kes mahkamah, namun beliau masih dibenarkan untuk menyertai parti kerajaan.

“Bukankah YB (Yang Berhormat) tersebut masih dalam siasatan mahkamah kes rogol amah?

“Saya berpandangan bahawa mana-mana pemimpin yang ada kes mahkamah perlu membersihkan dirinya terlebih dahulu sebelum dipilih atau dipilih semuka untuk menjadi YB,” katanya dalam satu kenyataan hari ini.

Terdahulu, dua ADUN DAP bertindak menyertai Bersatu.

Mereka adalah ADUN Tronoh, Paul Yong dan ADUN Buntong, A. Sivasubramaniam yang sebelum ini memenangi kerusi DAP atas tiket Pakatan Harapan (PH).

Namun, kedua-dua ADUN itu keluar parti pada Mac tahun lalu, di mana Sivasubramaniam pada bulan lalu menyertai Gerakan sementara Yong sebelum menjadi ADUN bebas.

Dengan langkah terbaru Sivasubramaniam itu Gerakan kini tiada wakil dalam DUN Perak.

Media melaporkan Yong kini menjadi anggota Bersatu Batu Gajah sementara Sivasubramaniam di Ipoh Barat.


30 pengsan di konsert k-pop Indonesia

TANGERANG SELATAN, 11 Rabiulakhir 1444H, Ahad — Kumpulan K-pop NCT 127 menamatkan konsert pertama mereka di Indonesia lebih awal selepas 30 orang pengsan akibat dihempap, kata polis.

Indonesia masih dibayangi episod hitam selepas lebih 130 orang, termasuk lebih 40 kanak-kanak, maut dalam rempuhan stadium bulan lepas – salah satu bencana paling maut dalam sejarah bola sepak.

Jurucakap polis, Endra Zulpan berkata, konsert berhampiran ibu kota Jakarta telah berlangsung selama kira-kira dua jam apabila peminat mula merempuh ke hadapan untuk mendekati pentas.

“Disebabkan itu, 30 orang pengsan. Untuk mengelakkan kejadian lain, kami memutuskan untuk menghentikan konsert pada 9.20 malam (1420 GMT),” kata Zulpan sambil memaklumkan peminat yang rebah telah pulih.

Sebelum kejadian, kumpulan k-pop itu telah memberikan hadiah percuma kepada peminat, kata penonton konsert berusia 19 tahun Syifa Aulia kepada AFP.

Dia berkata, peminat di belakang telah menolak ke arah pentas sehingga pagar penghadang runtuh.

“Kami kecewa dengan peminat tersebut.  Kami diberi amaran untuk tidak menolak antara satu sama lain, walaupun oleh ahli NCT 127, tetapi mereka sangat penting diri sendiri. Hanya untuk rakaman yang baik, mereka mengabaikan keselamatan orang lain,” katanya.

Polis telah membenarkan hari kedua konsert NCT 127 diteruskan pada hari Sabtu, tetapi melarang pengedaran barangan kepada peminat dan memerlukan langkah lebih ketat untuk memisahkan peminat dan penghibur.

“Untuk menebus kesalahan dan memberikan pengalaman terbaik, kami akan menambah lebih ramai paramedik dan anggota keselamatan untuk pertunjukan Hari 2,” kata penganjur konsert Dyandra Global Edutainment di Instagram.

Hujung minggu lalu, polis membatalkan hari ketiga festival muzik Berdendang Bergoyang di Jakarta selepas hampir 30 orang pengsan akibat lebihan kapasiti.

Pada hari yang sama, lebih 150 orang terbunuh dalam rempuhan orang ramai di pesta Halloween di Seoul.


Jakim kemaskini takwim 2022 edisi Syawal

BANGI, 13 Syawal 1443H, Sabtu – Jabatan Kemajuan Islam Malaysia (Jakim) mengeluarkan Takwim 2022 Miladiah/1443-1444 Hijriah bagi Malaysia (Edisi Kemaskini Syawal 1443H).

Takwim baharu itu dikeluarkan berikutan perubahan tarikh 1 Syawal 1443H yang telah diisytiharkan oleh Penyimpan Mohor Besar Raja-Raja jatuh pada 2 Mei (Isnin) berbanding Takwim 2022 yang dikeluarkan sebelum ini bertarikh 3 Mei.

Ketua Unit Komunikasi Korporat Jakim, Zakaria Othman berkata, perubahan itu hanya membabitkan bulan Mei 2022/Syawal 1443H sahaja, manakala bulan-bulan lain tidak terlibat dengan perubahan ini.

“Takwim ini boleh dirujuk di dalam laman web Jakim http://www.e-solat.gov.my/,” katanya dalam kenyataan, hari ini.

Jakim berharap, melalui takwim itu dapat membantu melancarkan lagi penyusunan aktiviti harian, ibadat dan urusan kehidupan umat Islam di negara ini.


Kuwait hukum mati 7 individu disabit kesalahan membunuh

KUWAIT, 22 Rabiulakhir 1444H, Khamis – Kuwait menjatuhkan hukuman mati terhadap tujuh individu atas kesalahan membunuh dan jenayah lain, semalam.

Ia dilaksanakan buat pertama kali sejak 2017 tetapi mendapat kritikan daripada Suruhanjaya Eropah (EC) yang mengatakan wakil Kuwait ke Kesatuan Eropah (EU) di Brussels telah dipanggil.

Pendakwaan Awam dalam satu kenyataan di Twitter berkata, seorang wanita Ethiopia dan seorang lagi wanita Kuwait antara yang digantung bersama tiga lelaki Kuwait, selain masing-masing seorang warga Syria dan rakyat Pakistan.

“Adalah dikesalkan walaupun perkara ini dibangkitkan semalam dan telah menerima jaminan, Kuwait sebaliknya meneruskan hukuman mati hari ini (Rabu),” kata Naib Presiden Suruhanjaya EU, Margaritis Schinas.

Katanya, EU menentang keras pelaksanaan hukuman itu dan perkhidmatan diplomatik EU telah memanggil duta Kuwait ke EU di Brussels.

“Hukuman mati itu akan dibangkitkan dalam perbincangan mengenai cadangan suruhanjaya untuk meletakkan Kuwait dalam senarai bebas visa,” katanya.

Hukuman mati itu adalah yang pertama sejak 25 Januari 2017 apabila negara Teluk yang kaya dengan sumber minyak itu menggantung tujuh individu, termasuk seorang kerabat diraja. – Agensi


VIDEO| Gempa bumi kuat landa Maghribi

RABAT, 23 Safar 1445H, Sabtu – Gempa bumi kekuatan 6.8 magnitud menggegarkan Maghribi lewat Jumaat, lapor Kajian Geologi Amerika Syarikat (USGS).

Keadaan itu menyebabkan orang ramai meninggalkan kediaman mereka dalam keadaan panik.

Menurut USGS, gempa bumi melanda 44 batu (71 kilometer) barat daya Marrakesh pada kedalaman 18.5 kilometer pada 11:11 malam (2211 GMT).

Skala kerosakan tidak serta-merta jelas.

Beberapa video yang dikongsi di media sosial – yang tidak dapat disahkan oleh Reuters dengan segera – menunjukkan sekurang-kurangnya satu bangunan runtuh dan serpihan runtuhan di jalanan.

Video lain pula menunjukkan orang ramai keluar daripada pusat membeli-belah, restoran dan pangsapuri serta berkumpul di luar.

Di Marrakesh, penduduk dikenali sebagai Brahim Himmi berkata, dia melihat ambulans keluar daripada bandar lama dan banyak fasad bangunan rosak.

Katanya, ramai orang ketakutan dan berada di luar sekiranya berlaku gempa bumi lagi. – Agensi


KDN arah PDRM, pihak berkuasa siasat isu kematian dalam tahanan

PUTRAJAYA, 16 Syawal 1442H, Jumaat – Kementerian Dalam Negeri (KDN) mengarahkan Polis Diraja Malaysia (PDRM) dan pihak berkuasa terbabit supaya memulakan siasatan menyeluruh, mengikut prosedur serta tatacara yang ditetapkan oleh perundangan negara berhubung kes kematian dalam tahanan.

Menurut kenyataan KDN hari ini, kementerian itu melalui PDRM juga bersedia menambah baik prosedur operasi standard (SOP) mengenai penahanan suspek dalam lokap dari semasa ke semasa bagi memastikan kes kematian dalam tahanan tidak berulang.

Kenyataan itu susulan memorandum berhubung kes kematian dalam tahanan yang diserahkan wakil Pakatan Harapan (PH) kepada pihak KDN semalam. Menurut laporan media, memorandum berkenaan antara lain mahukan sebuah petugas khas bebas ditubuhkan bagi menyiasat kematian dua tahanan iaitu A Ganapathy dan S Sivabalan baru-baru ini.

Menurut pihak berkuasa, punca kematian mereka adalah disebabkan isu kesihatan yang turut disahkan oleh pihak hospital.

KDN berkata, segala siasatan berhubung kes kematian dalam tahanan akan dibuat secara adil dan telus berdasarkan lunas perundangan sedia ada.

“Tindakan tegas tanpa kompromi akan diambil terhadap mana-mana pihak yang didapati cuai semasa tugasan atau melakukan kesalahan yang mengakibatkan kes seumpama berlaku,” katanya. -Bernama


Taufan Rai: Presiden Filipina mohon maaf lambat agih bantuan

MANILA, 26 Jamadilawal 1443H, Jumaat – Presiden Filipina, Rodrigo Duterte memohon maaf atas kelewatan kerajaan mengagihkan bantuan kepada mangsa Taufan Rai yang melanda negara ini minggu lalu.

“Saudara-saudara saya, izinkan saya mulakan dengan memohon maaf kepada anda kerana operasi bantuan kerajaan ditangguhkan.

“Ini kerana ada undang-undang yang menghalang saya daripada mengisytiharkan keadaan bencana yang akan membolehkan saya menggunakan dana kerajaan untuk membeli semua keperluan anda,” katanya ketika melawat mangsa terselamat di wilayah Negros Oriental, Rabu lalu.

Taufan dasyat itu menyebabkan sekurang-kurangnya 389 orang maut dan 1,146 cedera, manakala 64 yang lain masih hilang, menurut Majlis Pengurangan dan Pengurusan Risiko Bencana Kebangsaan Filipina.

Duterte berkata, penilaian kerosakan mengambil masa, manakala laporan lain perlu dikemukakan sebelum mengisytihar keadaan bencana – untuk mempercepatkan usaha menyelamat, bantuan dan pemulihan.

“Jadi, itulah masalahnya di sana. Saya tidak boleh menggunakan wang itu tanpa laporan dan saya juga tidak boleh mengisytiharkan keadaan bencana.

“Justeru, mohon maafkan kami kerana kerajaan sangat tegas dalam hal itu. Saya tidak mahu berkompromi dengan mereka yang mengagihkan bantuan jika sistem tidak diikut sebetulnya kerana mereka mungkin boleh dipenjara,” katanya.

Bagaimanapun, ketika mesyuarat pada Khamis dengan pegawai di bandar Cebu, Duterte berkata, tentera dan polis diarahkan untuk mengguna aset mereka dalam usaha bantuan dan pemulihan.

Rai adalah taufan terkuat yang melanda Filipina tahun ini. Ia mencapai kelajuan 195 kilometer sejam, menyebabkan gangguan bekalan elektrik dan kemusnahan serius di kepulauan tenggara. – Agensi


Sukar untuk UMNO menang PRU15 secara sendirian

Oleh Athirah Huda Zalhe

BANGI, 22 Rejab 1442H, Sabtu – Melihat senario politik negara hari ini, agak sukar untuk UMNO memenangi Pilihan Raya Umum ke-15 (PRU15) secara bersendirian.

Meskipun parti Melayu terbesar itu mempunyai sokongan kukuh di kerusi-kerusi sedia ada atau mungkin lebih untuk PRU akan datang, UMNO kemungkinan masih belum mampu menubuhkan kerajaan secara sendirian tanpa sokongan parti-parti lain.

Penganalisis politik, Prof Dr Nik Ahmad Kamal Nik Mahmod berkata, senario yang berlaku kebelakangan ini adalah sesuatu yang agak menarik di antara UMNO dan Perikatan Nasional (PN), khususnya Parti Pribumi Bersatu Malaysia (Bersatu).

“PN akan bertanding di kawasan-kawasan UMNO atas dasar tiada kerjasama antara dua parti itu khususnya Bersatu.

“Dalam keadaan tersebut, pertandingan  akan menjadi sengit kerana kerajaan semasa yang diketuai oleh Bersatu pasti akan menggunakan sumber-sumber mereka sepenuhnya untuk memenangi kerusi itu,” katanya kepada Ismaweb.net, hari ini.

Oleh itu, Prof Nik Ahmad menjangkakan kemungkinan UMNO tidak dapat mengekalkan kesemua kerusi yang dimenangi mereka pada PRU14 lalu.

Beliau melihat bahawa PAS adalah faktor yang sangat relevan dalam isu kerjasama politik itu.

“Saya melihat PAS sebagai penentu dalam banyak hal. PAS akan terus bersama UMNO dan Muafakat Nasional dan pada masa sama akan bersama Bersatu dalam PN.

“Persoalannya, adakah PAS akan berkompromi kepada UMNO dan Bersatu dalam pengagihan kerusi nanti?

“Kalau betul maka PAS akan terpaksa menyerah kerusi kepada dua parti lain, UMNO dan Bersatu. Ini mungkin sukar untuk PAS,” katanya.

Sebelum ini, UMNO memutuskan untuk tidak menjalin sebarang kerjasama dengan Bersatu pada PRU15, dan hanya bersama kerajaan PN sehingga Parlimen dibubarkan.

Keputusan itu dibuat UMNO selepas Presiden Bersatu, Tan Sri Muhyiddin Yassin meminta parti berkenaan menyatakan pendirian jelas kedudukan kerjasama sebelum rundingan pengagihan kerusi diteruskan untuk PRU15.


Jasa Tun Arshad naik taraf pembelajaran orang Melayu terlalu besar: PEMBELA

BANGI, 14 Zulkaedah 1443H, Selasa – Jasa tokoh pendidikan negara, Tun Arshad Dr Ayub dalam menaikkan taraf pembelajaran orang Melayu begitu besar dan akan dikenang selamanya.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sehingga kini ratusan ribu anak Melayu profesional telah dilahirkan dalam pelbagai bidang melalui Universiti Teknologi MARA (UiTM).

“Pemergian Allahyarham adalah satu kehilangan besar buat negara terutama orang Melayu dan amat sukar dicari ganti.

“Allahyarham Tun Arsyad dikenali sebagai seorang pejuang bangsa Melayu didalam bidang Pendidikan dan merupakan pengasas kepada UiTM yang wujud pada hari ini,” katanya dalam kenyataan, hari ini.

Aminuddin berkata, PEMBELA mengambil kesempatan ini untuk mengucapkan takziah kepada keluarga Allahyarham Tun Dr Arshad Ayub yang telah kembali ke rahmatullah pagi tadi.

“Semoga Allah SWT mencucuri rahmat ke atas roh beliau dan dimasukkan dalam kalangan orang-orang yang soleh,” katanya.

Dr Arshad, 93, disahkan meninggal dunia pada jam 2.06 pagi tadi selepas menerima rawatan di hospital.

Sejak Selasa lepas, Allahyarham dilapor dimasukkan ke Unit Rawatan Rapi (ICU) kerana masalah kesihatan.

Sepanjang hayatnya, Dr Arshad menabur bakti di UiTM seterusnya dilantik sebagai Pro-Canselor setelah bersara daripada perkhidmatan awam selepas berkhidmat selama 32 tahun.

Anak kelahiran Muar, Johor itu juga dilantik sebagai Canselor Universiti Antarabangsa INTI yang pertama pada 2013 dan pernah memegang jawatan sebagai Pengerusi Lembaga Pengarah Universiti Malaya.


Isu sembelihan halal: Jakim hantar pasukan audit ke Australia

TAIPING, 27 Syawal 1443H, Sabtu – Jabatan Kemajuan Islam Malaysia (Jakim) akan menghantar pasukan audit halal bagi melakukan pemeriksaan di semua loji sembelihan dan di ‘Supreme Islamic Council of Halal Meat in Australia Inc’ (SICHMA) di Australia, yang membekalkan daging ke Malaysia.

Menteri di Jabatan Perdana Menteri (Hal Ehwal Agama) Datuk Idris Ahmad berkata pasukan itu akan dihantar segera, selepas Sichma selaku badan persijilan halal mengesahkan loji sembelihan Thomas Foods International Lobethal di negara itu, telah melanggar protokol halal dalam penyembelihan.

“Sebelum Sichma membuat perakuan, kita terus ambil tindakan membatalkan dan menghentikan loji berkenaan sehingga siasatan dilakukan dan hari ini terbukti Sichma yang bertanggungjawab ke atas persijilan halal, telah membuat perakuan loji tersebut melanggar persijilan halal,” katanya pada sidang media pada Program Bantuan Hari Raya Asnaf-QSR-SPE di KFC Simpang dekat sini hari ini.

Pada 13 Mei lalu, kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Idris berkata sejak 13 Mei lalu, produk dari loji berkenaan tidak dibenarkan di import ke Malaysia dan produk dari loji tersebut yang masih ada di pasaran, diserahkan kepada Jabatan Perkhidmatan Veterinar.

Beliau berkata pihaknya tidak akan berkompromi dengan perkara melibatkan status halal, dan mana-mana loji yang sembelihan meragukan boleh terus dilaporkan kepada Jakim untuk siasatan. – Bernama


Iran gelar Israel negara pengganas

TEHRAN, 15 Zulhijjah 1444H, Selasa – Iran mengecam keras operasi rejim pengganas Israel di bandar Jenin, Tebing Barat dan menyifatkan perbuatan itu sebagai tindakan jenayah paling teruk.

Semalam, sekirang-kurangnya sembilan rakyat Palestin terkorban dalam serangan tentera Zionis di Tebing Barat termasuk lapan di Jenin dan lebih 50 yang lain cedera, menurut Kementerian Kesihatan.

“Ini merupakan tindakan jenayah dan contoh negara pengganas,” kata jurucakap Menteri Luar Iran, Nasse Kanaani.

Tegas beliau, rakyat Palestin tidak melakukan apa-apa jenayah kecuali mempertahankan hak undang-undang dan hak mereka supaya negara diiktiraf.

Justeru, beliau menggesa masyarakat antarabangsa mengambil tanggungjawab atas serangan biadab ke atas Palestin.

Malah Iran juga mendesak Pertubuhan Kerjasama Islam (OIC) untuk bertindak serius dalam menghentikan serangan terhadap rakyat Palestin.

Serangan di Jenin telah membuktikan kompromi untuk keamanan tidak berkesan dalam mematikan tindakan tentera Zionis.

Serangan terbaharu tentera negara haram Israel itu berlaku selepas beberapa pemimpin kumpulan Jihad di Gaza dan pergerakan Islam Hamas iaitu Ziad Nakhalah dan Ismail Haniyeh membuat lawatan ke Tehran.

Kedua-dua pemimpin utama tersebut mengadakan perbincangan dengan pegawai tertinggi Iran.

Sejak kebelakangan ini ketegangan semakin memuncak di Tebing Barat dan serangan Zionis semakin berulang-ulang di beberapa bandar Palestin.- Agensi


Kerajaan seolah-olah gagal baca permainan ‘musuh’

Oleh Siti Hafidah Abd Ghaffar

BANGI, 24 Zulkaedah 1442H, Isnin – Negara memerlukan barisan pemimpin yang kompeten dan berwibawa termasuk pakar yang berkredibiliti dalam mengendalikan krisis yang sedang melanda.

Melihat senario yang berlaku, negara berdepan ‘serampang dua mata’ perangkap dan muslihat membabitkan dua krisis utama iaitu bencana penyebaran COVID-19 serta pemerintahan negara dan peralihan kuasa.

Ironinya, kepimpinan kerajaan yang ikhlas seolah-olah gagal membaca permainan musuh, ditambah pula keraguan dalam kesatuan di bawah pimpinan Tan Sri Muhyiddin Yassin, kata Ketua Pemuda Parti Barisan Jemaah Islamiah Se-Malaysia (BERJASA) Pusat, Ustaz Fahmi Bazlan Muda.

Lebih membimbangkan, kedengaran pula kuasa jajaran baru yang dibentuk bertopengkan agenda menyelamatkan negara, katanya.

Justeru, beliau memberikan garis panduan yang lebih jelas kepada kerajaan agar mampu memerintah negara ini sebaik mungkin.

Antaranya pemimpin negara perlu mendukung idealisme yang luhur, berakhlak dan jujur untuk memajukan rakyat dan negara.

Bahkan, kepimpinan negara perlu memiliki kepintaran, menguasai ilmu dan pemikiran yang mantap yang berasaskan nilai kemanusiaan secara mendalam.

“Kepimpinan negara juga perlu memiliki kewibawaan, semangat dan azam yang tinggi dalam membangunkan negara dengan berbekalkan taufik dan bimbingan wahyu Ilahi.

“Selain itu, pemimpin membawa agenda negara bangsa dan menjayakan cita-cita negara menjadi kuasa nasional yang memerintah dunia nusantara,” katanya ketika dihubungi Ismaweb.net hari ini.

Bagi Ustaz Fahmi, jika keempat-empat ciri itu wujud, maka layaklah kepimpinan negara mendapat anugerah kepimpinan rabbani.

“Mungkin mustahil, namun usaha dan cita-cita adalah solusi terbaik untuk masa depan negara yang lebih terjamin,” katanya.


Ego dan tamak ‘butakan’ UMNO untuk terima MN

Oleh Zuhayati Yazid

BANGI, 2 Syaaban 1443H, Sabtu – Perasaan ego dan tamak telah ‘membutakan’ mata UMNO untuk melihat Muafakat Nasional (MN) tidak lagi diperlukan buat masa ini.

Pada hakikatnya, tiada satu parti politik Melayu berada dalam keadaan kukuh dan mampu berdiri dengan sendiri tanpa sebarang jalinan kerjasama.

Sehubungan itu, penganalisis politik, Prof Dr Ahmad Atory Hussain percaya, MN kembali releven selepas semua parti politik Melayu sedar akan kelemahan bahawa mereka tidak mampu bergerak secara solo.

“Sepatutnya UMNO insaf dan kenang semula tragedi 9 Mei 2018 yang berdepan kekalahan teruk dalam Pilihan Raya Umum ke-14.

“Tidak salah sekiranya UMNO sebagai parti yang lama perlu bertindak sebagai Abang Long dan mengalah dengan adik-adik, namun sebaliknya berlaku apabila UMNO kini tamak dan merasakan dia mampu menjadi dominan seperti sebelum ini.

“Tidak mustahil selepas ini MN kembali relevan apabila masing-masing menyedari hakikatnya mereka tidak kukuh dan kuat apabila bersendiri,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Presiden UMNO, Datuk Seri Dr Ahmad Zahid Hamidi yang memberi petunjuk jelas tentang masa depan MN dengan menyatakan kerjasama politik antara parti itu dan PAS ‘biarlah diletakkan dalam satu lipatan yang tidak perlu dibuka lagi’.

Mengulas lanjut, Prof Ahmad Atory menjelaskan, situasi yang berlaku kini di mana tiada lagi parti politik dominan bukan sahaja berlaku di Malaysia malah di negara luar.

Atas sebab itu, katanya, kerjasama politik perlu dijalankan dalam mewujudkan sebuah kerajaan yang kukuh.

“Sepatutnya UMNO membuka mata dan tidak terlalu angkuh dan yakin dengan keutuhan partinya sebaliknya melihat dalam skop lebih luas dalam perkembangan politik semasa di peringkat yang lebih besar,” katanya.

Beliau yakin sekiranya UMNO bertegas untuk bersendirian dalam Pilihan Raya Umum ke-15 (PRU15), parti tersebut tetap tidak akan menjadi dominan seperti sebelum ini.

“Semua ini disebabkan pengundi kini dihidangkan dengan pelbagai pilihan parti terutama parti-parti baharu ditubuhkan dan situasi ini jauh beza seperti dahulu yang terhad dengan tiga pilihan utama iaitu UMNO, PAS dan DAP,” tegas beliau.


Fenomena air pasang dijangka berakhir esok

BANGI, 1 Jamadilawal 1443H, Isnin – Penduduk di pesisir pantai khususnya di negeri-negeri Barat Semenanjung, disaran agar lebih berwaspada berdepan fenomena air pasang besar yang dijangka berakhir esok.

Jabatan Pengairan dan Saliran (JPS) dalam satu kenyataan berkata, walaupun fenomena air pasang kali ini berskala lebih berbanding November lalu, keadaan akan lebih buruk sekiranya disertai angin kencang, ombak besar dan hujan lebat yang berlaku serentak menyebabkan berlaku banjir kilat, limpahan air laut serta banjir pantai.

Katanya, fenomena yang bermula sejak Sabtu lalu berisiko ke atas beberapa kawasan iaitu Kedah (Kuala Muda), Perak (Bagan Datoh), Selangor (Klang, Kuala Langat, Sabak Bernam dan Kuala Selangor) serta Johor (Batu Pahat dan Pontian).

“Sehubungan dengan itu, orang ramai khususnya pengunjung pantai dinasihatkan agar lebih berhati-hati ketika menjalankan sebarang aktiviti air, riadah dan rekreasi pada tarikh yang dinyatakan di kawasan terbabit.

“Orang ramai juga diminta untuk sentiasa memantau keadaan cuaca dan sekiranya hujan lebat serta air laut pasang berlaku serentak, mereka perlu bersedia berpindah ke tempat selamat dan mematuhi arahan pihak berkuasa yang ditetapkan,” katanya.


UNICEF bimbang persepsi terhadap kepentingan imunisasi menurun

LONDON, 29 Ramadan 1444H, Khamis – Orang ramai di seluruh dunia hilang keyakinan terhadap kepentingan vaksin rutin kanak-kanak bagi penyakit ‘pembunuh’ seperti campak dan polio ketika pandemik COVID-19.

Menurut laporan baharu Tabung Kanak-Kanak Pertubuhan Bangsa-Bangsa Bersatu (UNICEF), 52 daripada 55 negara yang dikaji, persepsi awam terhadap vaksin untuk kanak-kanak menurun antara tahun 2019 dan 2021.

Data itu adalah isyarat amaran yang membimbangkan berhubung peningkatan keraguan vaksin di tengah-tengah penularan maklumat salah, kepercayaan terhadap kerajaan berkurang dan polarisasi politik.

“Kami tidak boleh membiarkan keyakinan terhadap imunisasi rutin menjadi mangsa wabak itu.

“Jika tidak, gelombang kematian seterusnya mungkin akan lebih ramai kanak-kanak yang menghidap campak, difteria atau penyakit lain yang sepatutnya boleh dicegah,” kata Pengarah Eksekutif UNICEF, Catherine Russell.

Katanya, perubahan dalam persepsi itu amat membimbangkan, kerana ia berlaku selepas penurunan tertinggi yang berterusan dalam imunisasi kanak-kanak untuk generasi di fasa pandemik COVID-19.

Secara keseluruhan, 67 juta kanak-kanak terlepas satu atau lebih jadual imunisasi rutin mereka yang berpotensi menyelamatkan nyawa ketika wabak itu.

Laporan UNICEF berkata, gambaran mengenai keyakinan terhadap vaksin berbeza-beza di seluruh dunia.

Di negara termasuk Papua New Guinea dan Korea Selatan, persetujuan dengan kenyataan vaksin penting untuk kanak-kanak, menurun sebanyak 44 peratus dan lebih satu pertiga di Ghana, Senegal serta Jepun.

Di Amerika Syarikat (AS) juga merosot sebanyak 13.6 peratus, sementara di India, China dan Mexico, keyakinan secara amnya kekal sama atau meningkat.

Walaupun keyakinan menurun, lebih 80 peratus responden di hampir separuh negara yang dikaji masih menganggap vaksin rutin kanak-kanak adalah penting.- Agensi


Diserang pengganas Israel, Lubnan fail aduan kepada PBB

BEIRUT, 8 Zulhijjah 1441H, Rabu – Lubnan memutuskan untuk membuat aduan rasmi kepada Majlis Keselamatan Pertubuhan Bangsa-Bangsa Bersatu (UNSC) berhubung serangan rejim pengganas Israel di bahagian selatan negara itu.

Bercakap dalam satu sidang media, Menteri Luar Negeri Lubnan, Nassif Hitti berkata, kerajaan negara itu mengecam serangan yang dilakukan rejim Israel, dan akan mengemukakan aduan kepada UNSC.

“Lubnan tetap komited untuk melaksanakan Resolusi 1701 UNSC, tetapi ada hak juga untuk mempertahankan diri,” tegas Hitti.

Tentera Israel mengumumkan melancar serangan bom di bandar sempadan Kafr Shuba, didakwa atas faktor keselamatan di sepanjang sempadan Israel-Lubnan.

Dalam satu kenyataan, rejim itu mendakwa serangan berkenaan bagi menggagalkan cubaan penyusupan masuk Hezbollah di daerah Jabal Ros.

Bagaimanapun, Hezbollah menolak dakwaan rejim itu, dan menyatakan tiada sebarang pertembungan berlaku di sempadan selatan Lubnan.

Namun, Hezbollah menegaskan insiden pembunuhan seorang rakyatnya ketika pencerobohan Israel di Lapangan Terbang Antarabangsa Damsyik beberapa hari lalu akan dibalas.

Ketegangan berlaku ketika rejim Israel dalam keadaan berjaga-jaga di sepanjang sempadan utara negara itu, sebagai bersedia dengan sebarang serangan balas daripada Hezbollah.

Sebelum ini, Hezbollah berjanji akan membalas semula insiden pembunuhan salah seorang anggotanya dalam serangan udara dipercayai dilancarkan oleh Israel, berhampiran Damsyik.

Susulan ugutan itu, Israel mengerahkan anggota tenteranya mengawal ketat keselamatan di sempadan Lubnan.- Agensi


Harga barang makin mahal, pendapatan rakyat perlu ditingkatkan

BANGI, 29 Zulkaedah 1444H, Ahad – Jumlah pendapatan rakyat di luar bandar menjadi faktor utama golongan tersebut menghadapi masalah kos sara hidup di negara ini.

Pensyarah Pusat Pengajian Ekonomi, Kewangan, dan Perbankan UUM, Prof Madya Dr Irwan Shah Zainal Abidin berkata, rakyat di luar bandar turut menghadapi masalah kos sara hidup yang amat dahsyat ketika ini.

Katanya, kos perbelanjaan kehidupan di bandar lebih tinggi namun jumlah pendapatan masyarakat di bandar juga lebih banyak jumlahnya berbanding rakyat di luar bandar.

“Walaupun mungkin aspek perbelanjaan itu dilihat agak tinggi di kawasan bandar, dari aspek pendapatan, di kawasan bandar juga mempunyai pendapatan secara relatifnya lebih tinggi daripada jumlah pendapatan diperoleh di luar bandar.

“Ini secara keseluruhannya akan memberikan gambaran lebih menyeluruh berkaitan dengan kos sara hidup, terutama untuk perbandingan antara kawasan di bandar dan juga di luar bandar,” katanya menulis di Berita Harian.

Beliau turut menyentuh aspek perbelanjaan yang berlaku di luar Lembah Klang.

Dr Irwan memberikan contoh kos kehidupan yang tinggi di kawasan Kubang Kerian dan harga barang makanan mahal di Kelantan.

“Begitu juga dengan makanan sama ada makan di luar ataupun di rumah. Hakikatnya, barang keperluan seperti telur dan ayam, sudah menjadi mahal harganya tidak mengira lokasi, sama ada di Lembah Klang ataupun di luar wilayah berkenaan.

“Begitu juga anggaran aspek perbelanjaan dilakukan di Kota Kinabalu yang dengan pendapatan RM5,840, berkahwin dengan dua anak, agak sukar untuk mencapai kehidupan selesa ketika ini,” katanya.

Dalam pada itu, beliau berkata, aspek pendapatan yang perlu diberi perhatian untuk mengatasi cabaran kos sara hidup adalah meningkatkan pendapatan rakyat.

Beliau mencadangkan pihak kerajaan agar merangsang pertumbuhan ekonomi serta meningkatkan tahap produktiviti negara.

“Selain itu, pemerkasaan dalam aspek literasi kewangan juga sangat penting supaya rakyat mengetahui ada cara lain untuk meningkatkan pendapatan mereka selain bekerja mendapat gaji semata-mata.

“Mereka juga boleh mencari sumber pendapatan lain seperti pendapatan portfolio atau pendapatan pasif untuk meningkatkan pendapatan mereka tanpa perlu bekerja lebih masa. Selain itu, aspek keusahawanan juga perlu ditekankan.

“Ini kerana apabila pendapatan dapat ditingkatkan melebihi peningkatan dalam perbelanjaan kehidupan, masalah isu kos sara hidup dapat diselesaikan,” katanya.


Kerajaan Perpaduan hipokrit jika ‘tunduk’ iktiraf UEC

BANGI, 4 Jamadilawal 1444H, Selasa – Belum lagi tertubuh Kerajaan Perpaduan, Dong Zong dengan gelojoh terus mendesak pengiktirafan Sijil Peperiksaan Bersepadu (UEC) dan mahu pembiayaan kekal kepada sekolah pendidikan Cina yang membelakangkan bahasa kebangsaan.

Justeru, timbul persoalan sama ada kerajaan pimpinan Datuk Seri Anwar Ibrahim mahu berkompromi dengan pihak yang menolak Akta Pendidikan negara, sistem pendidikan kebangsaan serta menambah kecelaruan yang sedia ada.

Sekretariat PEMBELA dalam satu kenyataan menyifatkan, adalah ironi, janggal dan hipokrit sekiranya tuntutan yang merosakkan agenda perpaduan negara dibenarkan oleh kerajaan yang menamakan dirinya sebagai Kerajaan Perpaduan.

Ini berikutan pengiktirafan UEC adalah pengkhianatan kepada negara dan berlawanan kehendak Raja-Raja Melayu kerana bersifat subversif serta meremeh, memperlekeh dan jelas tidak mengutamakan bahasa kebangsaan.

Sedangkan sudah dipersetujui sebelum ini formula mengukuhkan perpaduan mesti kembali kepada Akta dan Dasar Pendidikan, yang menekankan penggunaan bahasa kebangsaan, kurikulum serta sistem peperiksaan yang selaras dengan Perlembagaan.

UEC sebaliknya membawa silibus yang menyeleweng dari luar negara dan tidak mengguna bahasa kebangsaan sebagai bahasa pengantar.

“PEMBELA ingin mengingatkan mukadimah kepada Falsafah Pendidikan Negara 1988 menyatakan dengan jelas perpaduan sebagai matlamat utama negara.

“Ia berdasarkan kepada Penyata Razak (1956) dan Laporan Rahman Talib (1960) yang menjadi asas kepada pembentukan sistem dan Dasar Pelajaran Kebangsaan seperti termaktub dalam Akta Pelajaran 1961 sebelum ini.

“Akta Pendidikan 1996 (Akta 550) juga dengan jelas menekankan peranan penting pendidikan untuk menyatupadukan rakyat bagi memastikan wawasan negara dapat dijayakan,” katanya.

Selain itu, pengiktirafan UEC juga akan merencatkan tiga fasa gelombang transformasi pendidikan yang telah dipacu sejak 2013 mengikut Pelan Pembangunan Pendidikan Malaysia (PPPM) 2013-2025.

Bidang keberhasilan sistem yang disasarkan turut menekankan mengenai aspek perpaduan harus dicapai, akan digagalkan dengan pengiktirafan UEC ini.

“PEMBELA berpandangan pengiktirafan UEC akan mewujudkan persaingan tidak wajar dalam pengajian tinggi dan pekerjaan kepada lepasan Sekolah Menengah Kebangsaan yang tidak menurut acuan kenegaraan. Ini mesti dihentikan.

“Soal pembiayaan tidak harus timbul langsung dalam hal ini memandangkan ianya tidak selaras dengan aspirasi negara,” katanya.

Dengan itu, PEMBELA mendesak agar Kerajaan Perpaduan kekal tidak mengiktiraf UEC demi memelihara kedudukan Perkara 152 Perlembagaan Persekutuan, Akta dan Dasar Pendidikan serta Dasar Bahasa Kebangsaan.

Gabungan lebih 50 pertubuhan Islam itu juga menyarankan pihak kerajaan mengambil serius perkara ini dan tidak melayan sebarang permintaan pembiayaan kerana obligasi negara adalah kepada mereka yang mengikut dasar-dasar negara dan bukan sebaliknya.

PEMBELA turut menggesa penubuhan sebuah jawatankuasa untuk menyiasat agenda sebenar di sebalik tuntutan-tuntuan melampau Dong Zong yang menjejaskan cita-cita perpaduan negara sebagaimana yang dihasratkan oleh Yang di-Pertuan Agong dan Majlis Raja-Raja.

Berita berkaitan;


Serangan Israel di Palestin bukti kukuh pengganas sebenar Yahudi, sekutu

Oleh Fazleen Safina

BANGI, 29 Ramadan 1442H, Selasa – Serangan mengejut yang berlaku di Masjid al-Aqsa, Sheikh Jarrah dan Bab Al-Amid di Baitulmaqdis adalah serangan tidak berperikemanusiaan yang berlaku di dunia yang kononnya dianggap bertamadun.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, tindakan biadab rejim penjajah Israel adalah bukti kukuh bahawa pengganas sebenar di dunia hari ini adalah Yahudi dan sekutunya.

Katanya, tiada jalan lain bagi umat Islam di Palestin, melainkan membalas serangan rejim pengganas Israel terbabit dengan tindakan yang sepadan.

“Israel dan dunia seluruhnya perlu faham jika ada sebarang tindak balas agresif dari umat Islam Palestin, maka itu adalah reaksi spontan hasil serangan kejam tersebut.

“Tidak sepatutnya timbul lagi dakwaan kononnya umat Islam Palestin adalah pengganas,” katanya seperti dihubungi Ismaweb.net hari ini.

Atas dasar itu, ISMA sebagai gerakan Islam menggesa kerajaan Malaysia mengutuk sekeras-kerasnya serta menyatakan bantahan di peringkat antarabangsa.

Katanya, pendirian itu mesti dizahirkan melalui pelbagai tindakan termasuk memboikot produk dan sebarang kerjasama ekonomi, sosial, budaya dan politik dengan badan-badan rasmi dan tidak rasmi Yahudi.

“Kerajaan hendaklah menunjukkan solidariti dengan umat Islam Palestin dengan menyalurkan bantuan kewangan dan perubatan bagi membantu mangsa serangan dan umat Islam di Palestin yang lain.

“Menyerahkan sebahagian besar beban kepada pertubuhan bukan kerajaan untuk memberikan bantuan kewangan, perubatan dan pembangunan Palestin yang musnah bukanlah sikap yang baik bagi sebuah kerajaan,” katanya.

ISMA yang tuturt mewakili umat Islam Malaysia berjanji akan sentiasa mendoakan dan mencari jalan untuk menyalurkan sebarang bentuk sumbangan dan bantuan sehingga akhirnya membawa kepada pembebasan Palestin keseluruhannya.

Setakat ini, 22 penduduk Palestin terbunuh, manakala 106 lagi dilaporkan cedera dalam serangan udara di wilayah Gaza, termasuk beberapa daripadanya sedang kritikal.

Serangan kejam itu dilancarkan rejim penjajah Israel selepas Pergerakan Perjuangan Islam Palestin (Hamas) menuntut negara penjajah terbabit menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah.


Penyelidik makmal Wuhan dapatkan rawatan sebelum COVID-19 merebak?: Laporan

WASHINGTON, 12 Syawal 1442H, Isnin – Tiga penyelidik dari Institut Virologi Wuhan (WIV) didakwa mendapatkan rawatan di hospital pada bulan November 2019, beberapa bulan sebelum China didedahkan kepada pandemik COVID-19.

Perkara itu dilaporkan Wall Street Journal pada Ahad sebagai memetik laporan perisikan Amerika Syarikat (AS) yang tidak didedahkan sebelum ini.

Akhbar itu mendakwa laporan berkenaan – yang memberi perincian mengenai jumlah penyelidik yang terjejas, waktu penyakit dan rawatan mereka di hospital – dapat membantu siasatan terhadap virus COVID-19, sama ada ia terlepas dari makmal.

Laporan itu dikeluarkan pada pertemuan Pertubuhan Kesihatan Sedunia (WHO) yang membincangkan fasa penyelidikan selanjutnya mengenai asal-usul wabak COVID-19.

Jurucakap Majlis Keselamatan Negara AS tidak memberi komen mengenai laporan itu, namun memaklumkan bahawa pentadbiran Presiden Joe Biden mempunyai persoalan berhubung tercetusnya wabak COVID-19, yang berasal dari China itu.

Katanya, kerajaan AS bekerjasama dengan WHO dan negara-negara anggota lain untuk mendukung penilaian yang didasari oleh pakar mengenai asal usul wabak tanpa sebarang campur tangan politik.

Mac lalu, AS, Norway, Kanada, Britain dan negara-negara lain menyatakan kebimbangan mengenai kajian asal COVID-19 yang dipimpin WHO, serta meminta penyelidikan lanjut dan akses penuh ke atas semua data manusia, haiwan atau lain-lain mengenai tahap awal wabak itu. – Agensi


UPSR mansuh tahun ini, PT3 2021 dibatalkan

KUALA LUMPUR, 16 Ramadan 1442H, Rabu – Ujian Pencapaian Sekolah Rendah (UPSR) dimansuhkan sepenuhnya mulai tahun ini, kata Menteri Kanan (Pendidikan) Datuk Dr Radzi Jidin.

Beliau turut memaklumkan Pentaksiran Tingkatan Tiga (PT3) bagi tahun ini dibatalkan.

Radzi mengumumkan perkara itu menerusi sidang media khas di sini hari ini.

-“Selaras dengan pemansuhan UPSR, Pentaksiran Alternatif Sekolah Rendah (PASR) bagi murid berkeperluan khas masalah pembelajaran juga dimansuhkan,” katanya.

Beliau berkata dengan pemansuhan UPSR, kaedah pentaksiran murid Tahun 6 akan diberi tumpuan pada pemerkasaan Pentaksiran Berasaskan Sekolah (PBS) mulai tahun ini dan kemasukan ke asrama untuk 2022, akan berdasarkan Pentaksiran Kemasukan Sekolah Khusus (PKSK).

Menjelas lanjut, Radzi berkata keputusan pemansuhan UPSR itu dibuat setelah mendapat pandangan dan input menerusi pelbagai proses libat urus melibatkan lebih 1,700 peserta terdiri daripada guru, ibu bapa, murid serta kesatuan dan persatuan seluruh negara dalam pelbagai sesi yang diadakan.

Beliau berkata antara pandangan diperoleh dari sesi libat urus berkenaan daripada guru ialah apabila mereka terpaksa menghabiskan banyak masa di sekolah bagi memberi tumpuan untuk cuba menghabiskan sukatan pelajaran secepat mungkin bagi membolehkan latih tubi UPSR dapat dijalankan.

Malah katanya, ada guru-guru menceritakan bagaimana mereka terpaksa ‘mencuri’ masa mata pelajaran lain yang tiada peperiksaan khusus bagi membolehkan tumpuan diberi untuk murid-murid membuat persiapan UPSR, sekali gus mengurangkan ruang untuk guru menggunakan kreativiti dalam menyampaikan pengajaran di sekolah.

Ibu bapa pula, kata beliau, ada yang berkongsi bagaimana tumpuan kepada UPSR yang dianggap sebagai peperiksaan penting itu telah menyebabkan anak-anak mereka mendapat ruang terhad terhadap aspek lain dalam pendidikan memandangkan ada yang mula dihantar ke kelas tuisyen seawal Tahun 1. – Bernama


Menteri nafi KPM salur peruntukan kepada sekolah persendirian

BANGI, 28 Safar 1443H, Selasa – Kementerian Pendidikan Malaysia (KPM) tidak pernah menyalurkan sebarang peruntukan kepada sekolah persendirian.

Menteri Kanan Pendidikan, Senator Datuk Dr Mohd Radzi Md Jidin menjelaskan, KPM bertanggungjawab sepenuhnya kepada sekolah-sekolah kerajaan.

“Yang kedua, untuk sekolah bantuan kerajaan, kita sediakan bantuan peruntukan bagi pembayaran untuk tujuan tertentu seperti emolumen dan elaun guru, pemberian geran perkapita, bantuan utiliti, bantuan keselamatan dan kebersihan.

“Sekolah Menengah Persendirian Cina (SMPC) bukanlah sekolah kerajaan ataupun bantuan kerajaan,” katanya seperti dilapor media tempatan hari ini.

Beliau berkata demikian bagi mengulas pertanyaan Ahmad Fadhli Shaari (PAS-Pasir Mas) mengenai berapa jumlah peruntukan kepada sekolah tahfiz selepas Timbalan Menteri Pendidikan I, Datuk Dr Mah Hang Soon sebelum ini menyatakan sebanyak RM15 juta disalurkan kepada sekolah persendirian Cina.

Terdahulu, Presiden Dong Zong, Tan Tai Kim berkata, Kementerian Kewangan telah meluluskan peruntukan berjumlah RM15 juta untuk 63 sekolah persendirian Cina di seluruh negara.

Perkara ini disahkan oleh Hang Soon.

Mengulas lanjut, Radzi berkata, SMPC ini adalah sekolah persendirian dan KPM tidak pernah menyalurkan sebarang peruntukan kepada sekolah persendirian.

“Ruang lingkup kena faham kerana ramai yang menganggap semua sekolah di negara ini peruntukannya datang daripada Kementerian Pendidikan,” katanya.


KPDNHEP P.Pinang rampas gas LPG bernilai RM22,500

BUKIT MERTAJAM, 5 Ramadan 1442H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas 138 tong gas petroleum cecair (LPG) bernilai RM22,500 dalam serbuan di kawasan ladang kelapa sawit di Bukit Minyak di sini semalam.

Pengarahnya, Mohd Ridzuan Ab Ghapar berkata bertindak hasil maklumat dan risikan dijalankan, pihaknya menyerbu kawasan tersebut pada 2.30 petang dan mendapati terdapat beberapa individu sedang menjalankan penyelewengan gas LPG namun mereka melarikan diri sebaik menyedari kehadiran penguat kuasa KPDNHEP.

“Pemeriksaan mendapati, sindiket itu menutup kawasan mereka menjalankan pemindahan gas LPG tersebut dengan memasang zink di satu lot di dalam kawasan kebun ladang sawit berkenaan dipercayai bagi mengelak orang ramai melihat kegiatan itu.

“Modus operandi yang dijalankan sindiket itu ialah memindahkan gas LPG bersubsidi berkapasiti 14 kilogram (kg) ke dalam tong gas industri 50 kg, sebelum menjualnya dan dipercayai mampu mengaut keuntungan puluhan ribu ringgit setiap bulan,” katanya ketika dihubungi hari ini.

Beliau berkata dalam serbuan itu, pihaknya merampas 30 tong gas LPG berkapasiti 50 kg dan 108 tong gas LPG berkapasiti 14 kg yang kesemuanya bernilai RM22,500 dan pihaknya memandang serius kegiatan tersebut kerana ia merugikan kerajaan serta rakyat.

Mohd Ridzuan berkata siasatan lanjut masih dijalankan termasuk mengesan mereka yang terlibat dalam kegiatan itu dan kes tersebut disiasat menurut Akta Kawalan Bekalan 1961. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Isu Al Jazeera: Imigresen buru Rayhan Kabir

BANGI, 15 Zulkaedah 1441H, Selasa – Jabatan Imigresen Malaysia (Imigresen) memohon bantuan orang awam menjejaki seorang lelaki warga Bangladesh bagi membantu siasatan mengikut Akta Imigresen 1959/63.

Imigresen memaklumkan, lelaki dikenali sebagai Md Rayhan Kabir, 25, menggunakan pasport bernombor BW0974403 dengan alamat terakhir di Sirhan Legacy Sdn Bhd B-7-9, Menara Uncang Emas, No 85 Jalan Loke Yew 55200, Kuala Lumpur.

“Orang ramai yang mempunyai maklumat berkaitan boleh hubungi Penolong Pengarah Imigresen (PPI), Nurulmasha Nazlinan Hussin.

“Mereka juga boleh hubungi Bahagian Operasi Siasatan Pendakwaan, Ibu Pejabat Imigresen di Putrajaya menerusi talian 03-88801298/1294 pada waktu pejabat dan 03-88801555 selepas waktu pejabat,” katanya dalam satu kenyataan hari ini.

Rayhan adalah individu yang dipercayai terbabit dalam dokumentari ‘Locked Up in Malaysia’s Lockdown’ disiarkan Al-Jazeera sebelum ini.

Dia dikesan membuat pelbagai dakwaan palsu berhubung layanan pihak berkuasa Malaysia kepada pendatang tanpa izin ketika negara ini menguatkuasakan Perintah Kawalan Pergerakan (PKP) bagi memerangi penularan COVID-19.

Dokumentari agensi berita itu mendapat cemuhan rakyat yang menyifatkannya sebagai tidak benar dan berniat tidak baik.

Terdahulu, Menteri Kanan (Keselamatan), Datuk Seri Ismail Sabri Yaakob menuntut Al Jazeera memohon maaf kepada rakyat Malaysia kerana menyiarkan fakta tidak benar.

Katanya, Al Jazeera melakukan pembohongan apabila mendakwa kanak-kanak warga asing tanpa izin diperlakukan dengan kejam termasuk digari ketika dibawa ke Depot Tahanan Imigresen (DTI).


Rejim Israel kejam tembak mati remaja Palestin sesuka hati

RAMALLAH, 25 Zulkaedah 1444H, Rabu – Rejim penjajah Israel menembak mati seorang remaja Palestin ketika serbuan di kem pelarian di Tebing Barat yang diduduki pada Selasa.

Kementerian Kesihatan mengesahkan, Faris Abdel-Menem Hashash, 19, mengalami luka tembakan di dada, perut dan bahagian bawah badan.

Dia ditembak di kem pelarian Balata berhampiran Nablus dan dibawa ke Hospital Pembedahan Rafidia.

Faris kemudiannya disahkan meninggal dunia.

Pasukan keselamatan Israel menyerbu kem itu pada petang Selasa, membawa kepada konfrontasi dengan penduduk yang membaling batu ke arah askar.

Pertempuran bersenjata juga dilaporkan ketika serbuan.

Menurut Persatuan Bulan Sabit Merah Palestin (PRCS), sekurang-kurangnya lapan rakyat Palestin cedera akibat tembakan Israel, termasuk seorang kanak-kanak yang ditembak di kaki ketika berada di dalam rumahnya.

PRCS berkata, tentera Israel menghalang mereka daripada mendekati mangsa yang cedera.

Media Palestin melaporkan bahawa tentera Israel mengepung sebuah rumah di kem untuk menangkap seorang pejuang Palestin yang dilaporkan berada di dalamnya.

Rumah itu kemudiannya terbakar.

Bagaimanapun laporan tempatan melaporkan, tentera rejim Zionis meninggalkan kem itu tanpa membuat sebarang tangkapan sementara pejuang yang dikehendaki itu dilaporkan tidak cedera.

Tentera Israel tidak segera mengulas mengenai operasi itu.

Tentera dan peneroka haram Israel telah membunuh sekurang-kurangnya 155 rakyat Palestin tahun ini, termasuk 25 kanak-kanak.

Sebanyak 121 kematian direkodkan di Tebing Barat dan Baitulmaqdis Timur dan 34 lagi di Semenanjung Gaza. – Agensi


Ribuan pekerja di London mogok 24 jam

LONDON,5 Zulkaedah 1443H, Ahad – Pengendali rangkaian pengangkutan London menggesa pengguna tidak menggunakan perkhidmatan tersebut esok berikutan mogok oleh ribuan pekerja.

Kesatuan Rel, Maritim dan Pengangkutan (RMT) memaklumkan, semua pekerjanya akan mogok selama 24 jam – yang mana akan melumpuhkan perkhidmatan bawah tanah di seluruh ibu negara.

Mogok dilakukan berikutan pertikaian mengenai pekerjaan dan pencen.

Dilaporkan pengurusan tidak mahu mengisi 500 kekosongan pekerjaan kerana kerajaan mahu mengurangkan kos operasi selain menjadikannya lebih stabil dari segi kewangan.

Kesatuan Pekerja Pengangkutan RMT bagaimanapun berharap Datuk Bandar London menaikkan cukai bagi menampung rangkaian pengangkutan awam bandar itu.

Ketua Pegawai Operasi TfL, Andy Lord, memohon maaf kepada London kerana mogok yang akan diadakan mungkin menjejaskan jadual perjalanan mereka.

“Kami tahu ia akan merosakkan imej dan pemulihan ekonomi London daripada kesan pandemik COVID-19,” katanya.

Bagaimanapun, perkhidmatan lain seperti DLR, London Overground dan Trem, dilaporkan tidak terjejas namun dijangka berdepan keadaan sibuk yang kritikal. – Agensi


Korea Utara dakwa semua pesakit demam pulih sejak wabak COVID-19

SEOUL, 7 Muharram 1444H, Jumaat – Korea Utara hari ini memaklumkan semua pesakit demam sudah pulih sejak wabak COVID-19 melanda dunia.

Menurut media kerajaan KCNA, ia merupakan dakwaan pertama sejak pandemik menganggu ekonomi terpencil.

Negeri yang tertutup itu tidak pernah mengesahkan jumlah pesakit yang disahkan positif COVID-19, bagaimanapun katanya, kira-kira 4.77 juta pesakit demam telah pulih sepenuhnya.

Dilaporkan 74 meninggal dunia sejak akhir April dan tidak melaporkan kes demam baharu sejak 30 Julai.

Daripada menuntut kemenangan atau menamatkan situasi COVID-19, Korea Utara berkata ‘keadaan antiwabak… telah memasuki fasa kestabilan yang pasti’.

Katanya, ia akan ‘menggandakan usaha untuk mengekalkan kesempurnaan dalam pelaksanaan dasar dan langkah antiwabak negeri serta secara bersepadu melaksanakan kerja untuk mengetatkan lagi sistem antiwabak (nya)’.

Kerja sedemikian termasuk pemantauan yang diperkukuh terhadap subvarian COVID-19 baharu dan langkah untuk menggerakkan pekerja perubatannya dengan cepat sekiranya berlaku situasi krisis. – Agensi


Melampau! Lagi rumah Palestin diroboh pengganas Israel

RAMALLAH, 3 Jamadilakhir 1443H, Khamis – Perbandaran Israel di Baitulmaqdis Barat terus merobohkan kediaman milik rakyat Palestin di bahagian dijajah, yang turut membabitkan sebuah rumah di kejiranan Silwan – di sempadan selatan Masjid al-Aqsa – atas alasan dibina tanpa permit.

Menurut agensi berita WAFA, tentera Israel mengepung kawasan milik Sultan Halisi di kawasan Wadi Hilweh di Silwan, sebelum kakitangan majlis perbandaran meneruskan tindakan meroboh rumah itu.

Halisi berkata, dia telah tinggal di rumah seluah 60 meter persegi itu bersama isteri dan empat anak – berusia 13 tahun hingga 6 tahun – sejak 2014.

Sejak itu, perbandaran Israel telah mengganggunya berhubung dakwaan pembinaan rumah tanpa permit selain turut didenda  sebanyak AS$10,000.

Katanya, sepanjang tahun lalu, pihak berkuasa pendudukan mengarahkannya untuk merobohkan sendiri rumah itu tetapi dia enggan melakukannya.

Akibatnya, majlis perbandaran Israel semalam mula merobohkan rumah berkenaan dan turut mengenakan bayaran kepada pemilik sebagai kos perobohan itu – yang dianggap melampau.

Sejak kelmarin, kakitangan majlis perbandaran Israel merobohkan dua bahagian bangunan milik Palestin dan menyelesaikan perobohan satu pertiga kawasan kejiranan Baitulmaqdis Timur, dengan semua atas alasan pembinaan tanpa permit. – Agensi


LHDN nafi aktiviti audit, siasatan, pemungutan bermotif politik

KUALA LUMPUR, 22 Rejab 1442H, Sabtu – Pemilihan kes untuk tindakan penguatkuasaan Lembaga Hasil Dalam Negeri (LHDN) terhadap mana-mana individu adalah berdasarkan kriteria daripada sudut kegagalan mematuhi perundangan percukaian semata-mata dan tidak bermotifkan politik.

LHDN dalam kenyataan hari ini menjelaskan bahawa tindakan aktiviti audit atau siasatan terhadap mana-mana individu termasuk ahli politik adalah bagi memastikan pematuhan kepada undang-undang percukaian yang berkuat kuasa.

“LHDN tidak menyimpan maklumat kaum, agama mahupun kecenderungan politik individu dalam pangkalan datanya kerana maklumat sebegitu tidak membantu penilaian risiko sesuatu kes. Pada masa sama, maklumat individu atau syarikat yang dikenakan tindakan audit dan siasatan juga tidak didedahkan oleh LHDN kerana tertakluk kepada peruntukan kerahsiaan,” menurut kenyataan itu.

Menurut kenyataan itu, LHDN sebagai sebuah agensi utama pemungut hasil negara kekal komited menjalankan amanah yang diberikan tanpa rasa bimbang atau pilih kasih.

LHDN sentiasa adil, saksama dan berintegriti kepada semua pembayar cukai serta bertindak berpandukan peruntukan undang-undang percukaian negara secara teratur dan profesional, menurut kenyataan itu.

LHDN menegaskan setiap aktiviti penguatkuasaan termasuk aktiviti pungutan dan guaman sivil dilakukan berlandaskan akta-akta percukaian serta berpandukan Rangka Kerja Audit Cukai (RKAC) dan Rangka Kerja Siasatan Cukai (RKSC) yang boleh diakses menerusi portal rasmi LHDN.

“Sekiranya orang awam, syarikat mahupun pertubuhan tidak berpuas hati dengan taksiran dibangkitkan, atau merasakan terdapat kesilapan pada cukai yang dikenakan, rayuan boleh dibuat kepada Pesuruhjaya Khas Cukai Pendapatan (PKCP) dengan mengemukakan Borang Q boleh dimuat turun dan dicetak di portal rasmi LHDN.

“Borang Q lengkap berserta alasan hendaklah dikemukakan ke cawangan LHDN yang mengendalikan fail cukai pendapatan perayu,” menurut kenyataan itu.

Sebelum Borang Q dikemukakan kepada PKCP, pembayar cukai boleh berbincang dengan LHDN melalui platform Prosiding Resolusi Pertikaian untuk mencapai penyelesaian luar mahkamah, dan sekiranya persetujuan luar mahkamah tidak dapat dicapai, borang tersebut akan dikemukakan dan diputuskan PKCP.

Sebarang pertanyaan serta maklum balas berkaitan boleh dimajukan kepada LHDN melalui Hasil Care Line di talian 03-8911 1000/603-8911 1100 (Luar Negara), HASiL Live Chat dan borang maklum balas di portal rasmi LHDN menerusi pautan pantas https://maklumbalaspelanggan.hasil.gov.my/MaklumBalas/ms-my/. – Bernama


Hisap rokok permulaan golongan muda terbabit kancah dadah

BANGI, 19 Jamadilakhir 1443H, Sabtu – Masalah penyalahgunaan dadah di negara ini perlu ditangani oleh semua pihak dengan memperkasakan institusi kekeluargaan dan agama.

Bahkan, pihak kerajaan serta masyarakat perlu berganding bahu dalam usaha membasmi kegiatan penyeludupan dadah, bagi memastikan negara berada dalam keadaan selamat, aman dan sejahtera daripada dihancurkan oleh ancaman dadah pada masa akan datang.

Sementara, di peringkat institusi pendidikan, penerapan budaya ‘benci kepada dadah’ perlu disemai dengan mendidik generasi muda akan bahayanya dadah kepada negara melalui pengenalan mata pelajaran pencegahan dadah di peringkat sekolah rendah, sekolah menengah dan institusi pengajian tinggi.

Ini kerana, ketika ini, terdapat kes kanak-kanak seawal 8 tahun mula menunjukkan tanda awal terjebak ke kancah penagihan dadah apabila terbabit dengan aktiviti menghisap rokok dan menghidu gam akibat sifat ingin tahu dan faktor pengaruh rakan sebaya.

Pensyarah Jabatan Pengajian Strategi, Fakulti Pengajian dan Pengurusan Pertahanan, Universiti Pertahanan Nasional Malaysia (UPNM), Amer Fawwaz Mohamad Yasid berkata, aktiviti menghisap rokok menjadi permulaan kepada golongan muda untuk terbabit dalam kancah penyalahgunaan dadah.

“Penggunaan dadah dalam kalangan belia dan remaja bukanlah asing. Sejak 1980, sudah terdapat kes penyalahgunaan dadah oleh pelajar universiti awam (UA) yang menggunakan dadah sebagai alat penenang perasaan dalam menghadapi kehidupan sibuk di kampus.

“Dadah juga digunakan sebagai bahan mengelakkan kepenatan dan mengantuk ketika menjalani kuliah serta persediaan menghadapi peperiksaan akhir semester, sekali gus menyebabkan berlaku peningkatan jumlah penagih dadah membabitkan pelajar universiti di seluruh negara,” katanya menulis di Berita Harian.

Beliau tidak menafikan bahawa peningkatan jenayah dalam negara membabitkan kegiatan mencuri dan merompak berlaku seiring dengan faktor pertambahan bilangan penagih dadah di negara ini.

Menurutnya, penagih dadah dalam aktiviti jenayah seperti merompak dan mencuri tidak dapat dipisahkan sebagai cara mendapatkan wang untuk membeli dadah bagi mengurangkan kesan ketagihan dadah dialami mereka.

“Penagih dadah mempunyai kecenderungan tinggi untuk terbabit dalam aktiviti jenayah mencuri dan merompak sebagai jalan pintas untuk mendapatkan wang bagi membeli dadah.

“Disebabkan kawalan emosi lemah ketika berada di bawah pengaruh dadah, ia juga menyebabkan berlakunya pergaduhan hingga terjadinya pembunuhan. Kesan ini secara tidak langsung menimbulkan perasaan rasa tidak selamat dalam negara terutama komuniti masyarakat kerana berlakunya jenayah seumpama ini,” katanya.

Terdahulu dilaporkan, seorang wanita maut selepas anaknya bertindak kejam dengan memenggal kepala ibunya dalam kejadian di Kampung Baru Pasir Penambang di Kuala Selangor pada Sabtu lepas.

Suspek yang berusia 28 tahun itu didapati terbabit dalam kegiatan penyalahgunaan dadah sejak empat tahun lalu.


PH Sabah tentang usaha guling kerajaan guna ‘pintu belakang’

KOTA KINABALU, 14 Jamadilakhir 144H, Sabtu – Pakatan Harapan (PH) Sabah sekali lagi menegaskan tidak menyokong sebarang usaha menggulingkan kerajaan negeri melalui cara ‘pintu belakang’.

“Kami amat kesal melihat Sabah sekali lagi berhadapan dengan politik yang sepatutnya tidak berlaku.

“Kami menyokong pendirian sebelum ini bahawa tidak ada sebarang usaha untuk menggulingkan kerajaan melalui cara ‘pintu belakang’.

“Kami jugw tidak bersetuju untuk DUN dibubarkan sekiranya kemelut ini berterusan dan kedudukan DUN buat masa ini terus bergantung (kerajaan negeri),” demikian menurut kenyataan bersama tujuh Ahli Dewan Undangan Negeri (ADUN) PH Sabah.

Ketujuh-tujuh ADUN PH Sabah itu memberi sokongan terhadap Ketua Menteri Sabah, Datuk Seri Hajiji Noor yang juga ADUN Sulaman.

“Ini adalah selari dengan prinsip kami untuk memastikan kestabilan politik terus mantap di Sabah dan tidak terlibat dalam langkah seperti ‘Langkah Sheraton’.

“Susulan sokongan ini, kami bersetuju bahawa satu Kerajaan Perpaduan Sabah boleh dibentuk seperti amalan di peringkat Persekutuan,” kata kenyataan itu.

Kenyataan bersama itu dikeluarkan oleh ADUN Api-api, Datuk Christina Liew, ADUN Tanjung Papat, Datuk Poon Fung Ming, ADUN Kadamaian, Datuk Ewon Benedick, ADUN Kapayan, Jannie Lasimbang.

Turut serta ADUN Luyang Phoong Jin Zhe, ADUN Likas, Tan Lee Fatt dan ADUN Inanam, Peto Galim.


Kerusi majoriti Melayu: Ada kepentingan punca parti politik tak berani bertegas

Oleh: Zuhayati Yazid

BANGI, 19 Syawal 1443H, Jumaat – Demi menjaga kepentingan, tiada parti politik Melayu yang berani menegaskan bahawa kawasan majoriti Melayu harus ditandingi oleh kaum itu sahaja.

Keadaan ini nyata mengecewakan orang Melayu yang melihat parti politik terbabit tidak berani mengambil keputusan dianggap sebagai penting.

Naib Presiden gerakan Islam, Ikatan Muslimin (ISMA), Ustaz Mohd Noor Azib Asmangi bagaimanapun memuji ketegasan BERJASA berhubung isu kerusi majoriti Melayu.

Katanya, sebagai sebuah negara beridentitikan Islam adalah wajar bagi rakyat mengutamakan pemimpin dalam kalangan Melayu untuk diangkat sebagai tempat bergantung.

“Hasrat BERJASA untuk bertanding dan menguasai semula kawasan yang majoriti Melayu sangat dialu-alukan, bahkan keberanian inilah yang diharapkan oleh orang Melayu terhadap parti-parti politik.

“Setakat ini, tiada lagi parti Melayu lain yang sanggup berterus-terang dalam hal ini kerana masing-masing ingin menjaga kepentingan sendiri, sanggup menggadaikan kepentingan orang Melayu,” katanya kepada Ismaweb.net, hari ini.

Beliau berkata demikian sebagai mengulas kenyataan Setiausaha Agung BERJASA, Ir Ts Lukman Al Hakim Mohamad yang menyatakan kesediaan parti itu bertanding di mana-mana kerusi terutama di kawasan majoriti Melayu.

Selain itu, Ustaz Mohd Noor Azib melahirkan keyakinan, pemimpin Melayu Islam mampu memahami rakyat dan mencari solusi terbaik dalam menangani pelbagai permasalahan.

“Pemimpin Melayu mempunyai aspirasi rakyat dan tidak sanggup lihat keperitan rakyat, selain lebih memahami keperluan masyarakat terutamanya golongan Melayu.

“Sebagai pemimpin Melayu mesti mereka juga akan mempertahankan dan mengutamakan kedudukan Islam di negara ini,” katanya lagi.

Justeru, sebagai pertubuhan bukan kerajaan (NGO) yang berhasrat membangunkan kekuatan orang Melayu, ISMA akan sentiasa menyokong usaha berani BERJASA.

Bahkan, tegas beliau, ISMA berulang kali melaungkan slogan undilah calon muslim berwibawa sebagai saranan ketika pilihan raya.

“Apabila pemimpin Melayu dipilih ia bukan sahaja dapat membangunkan negara Islam tetapi lebih mudah ke arah memperkukuhkan Islam di negara ini yang bersesuaian Malaysia sebagai negara Islam,” katanya.


PRN jadi referendum rakyat kepada Anwar Ibrahim

BANGI, 14 Muharam 1445H, Selasa – Pilihan Raya Negeri (PRN) pada 12 Ogos ini bakal menjadi referendum rakyat terhadap kerajaan Madani di bawah pimpinan Perdana Menteri, Datuk Seri Anwar Ibrahim.

Ahli Majlis Pimpinan Tertinggi Bersatu, Datuk Seri Saifuddin Abdullah berkata, sekiranya kemenangan berpihak kepada Perikatan Nasional (PN) ia jelas memberi isyarat penolakan kepada kerajaan ketika ini.

“Kemenangan PN bakal memberi kesan kepada moral pemimpin itu yang menandakan sokongan terhadapnya semakin lemah.

“Sebenarnya kita menganggap PRN ini sebagai referendum kepada Anwar dan kepada Kabinet yang ada pada hari ini sekiranya kita menang enam negeri ini.

“Jadi bayangkan impak kemenangan PN di enam negeri ini, memang secara automatik Anwar tidak jatuh sebagai Perdana Menteri tetapi moralnya itu sangat mustahak,” katanya.

Saifuddin yang juga Pengerusi PN Pahang yakin PN mampu menguasai negeri yang bertanding dalam PRN kali ini berdasarkan sokongan yang ditunjukkan rakyat terhadap gabungan berkenaan.

“Saya ada keyakinan yang tinggi dan ini bukanlah kerana kita yakin  semata-mata tetapi di mana-mana kita pergi sambutan rakyat itu luar biasa,” katanya.


BERJASA nasihatkan calon-calon PRN henti burukkan satu sama lain

Oleh Athirah Huda Zalhe

BANGI, 22 Muharram 1445H, Rabu – BERJASA mengingatkan semua calon Pilihan Raya Negeri (PRN) untuk menghentikan amalan berkempen politik menghina dan memburuk-burukkan antara satu sama lain.

Presidennya, Haji Zamani Ibrahim berkata, amalan berpolitik sedemikian tidak layak untuk ditonjolkan pemimpin sebuah parti masyarakat yang membawa agenda negara.

Justeru, beliau menyarankan calon PRN kali ini bersikap matang dengan mengemukakan matlamat parti untuk memajukan negeri dan dasar dalam menangani serta menyelesaikan isu rakyat.

“Ini yang saya sarankan pada mana-mana calon yang jumpa sepanjang kempen dua minggu ini,” katanya dalam video dimuatnaik di Facebook, hari ini.

Mengulas mengenai pembabitan dalam PRN, beliau sekali lagi menjelaskan sebab BERJASA tidak menghantar calon kerana mengambil pendekatan pilihan raya kali ini hanya dua penjuru sahaja.

Ustaz Zamani turut mengulangi gesaannya terhadap pengundi untuk keluar menunaikan tanggungjawab dan memilih calon terbaik pada hari pengundian di enam negeri, Sabtu ini.

“BERJASA mengharapkan supaya pengundi keluar beramai-ramai dan pilihlah calon yang terbaik, boleh menjaga hak agama, hak bangsa dan bukannya calon yang sekadar bercakap tetapi tidak mampu membawa negeri jauh ke hadapan.

“Kepada seluruh rakyat Malaysia, keluar beramai-ramai tunaikan kewajiban kalian untuk mengundi. Inilah kuasa yang perlu kita tunjukkan dalam PRN kali ini,” katanya.

27 Julai lalu, BERJASA melancarkan kempen ‘Melayu Turun Undi’ bagi menggalakkan orang Melayu keluar mengundi pada pilihan raya dan menunjukkan kesatuan dalam mengangkat pemimpin berwibawa.

Menerusi kempen itu juga, BERJASA akan mengerahkan seluruh ahli parti dan sukarelawan untuk memantau proses demokrasi dalam PRN 2023 dan memastikan semua pihak mengikut peraturan-peraturan pilihan raya yang telah ditetapkan.


Anwar pertahan DAP tak pernah bantah peruntukan untuk Islam

BANTING, 15 Muharam 1445H, Rabu – Perdana Menteri, Datuk Seri Anwar Ibrahim membidas naratif dimainkan pihak tertentu bahawa parti DAP menjadi punca permasalahan dalam kalangan orang Melayu.

Anwar berkata, sepanjang lapan bulan beliau memimpin Kerajaan Perpaduan, jemaah menteri dari DAP tidak pernah membantah sebarang peruntukan yang diberikan untuk agama Islam dan kaum Melayu.

“DAP dan Anthony Loke dalam Kabinet sekarang tidak ada masalah, tambah peruntukan untuk Islam dia tak melawan, selesaikan berbilion ringgit hutang Felda dia tak melawan, peruntukan RM3 bilion untuk pesawah padi yang miskin dia tak lawan.

“Orang Melayu bermasalah bukan disebabkan kaum Cina, bukan sebab DAP, jangan temberang,” katanya ketika memberi ucapan di program Ramah Mesra Bersama Rakyat Jelajah MADANI di Kampung Sawah.

Sebaliknya, Anwar berkata, pemimpin Melayu terdahulu yang bersifat tamak haloba, menjadi punca pelbagai masalah termasuk keadaan negara yang menanggung hutang tinggi ketika ini.

“Masalah doktor kontrak, bertahun-tahun ugut mogok, tetapi bila kita pegang (menjadi kerajaan) dua ke empat bulan, kita boleh selesai,” katanya.

Perdana Menteri berkata kerajaan juga memberikan peruntukan segera untuk membaiki rumah tentera dan polis, yang sebelum ini berada dalam keadaan sangat teruk dan terbiar sekian lama. – Bernama


Tujuh penunjuk perasaan dibunuh junta Myanmar

YANGON, 19 Rejab 1442H, Rabu – Sekurang-kurangnya tujuh orang terbunuh selepas pasukan keselamatan Myanmar melepaskan tembakan ke arah penunjuk perasaan pro-demokrasi, hari ini.

Junta Myanmar itu juga dilapor memukul wartawan yang ditahan, termasuk seorang jurugambar Associated Press, atas tuduhan jenayah.

Tekanan antarabangsa terhadap negara itu ketika ini meningkat – kuasa Barat berulang kali mengecam jeneral dengan sekatan – dan Britain telah menggesa mesyuarat Majlis Keselamatan Pertubuhan Bangsa-Bangsa Bersatu (PBB) diadakan pada hari Jumaat.

Tetapi junta telah mengabaikan kecaman global, dan berdepan dengan pemberontakan itu menggunakan kekerasan yang semakin meningkat.

Empat orang mati ditembak semasa tunjuk perasaan di sebuah bandar di Myanmar tengah, menurut para pegawai perubatan yang bercakap dengan AFP melalui telefon.

Dua lagi penunjuk perasaan lain mati di Mandalay, bandar kedua terbesar di negara itu, kata pegawai perubatan kepada AFP.

Salah seorang mangsa di Mandalay ditembak di kepala dan yang lain di dada, menurut seorang doktor, yang meminta untuk tidak disebutkan namanya.

Tunjuk perasaan di tengah bandar Myingyan juga dilaporkan semakin dahsyat.

“Mereka melepaskan gas pemedih mata, peluru getah, dan peluru hidup,” kata seorang sukarelawan perubatan di tempat kejadian kepada AFP, sambil menambah bahawa sekurang-kurangnya 10 orang cedera.

Thet Thet Swe, dari klinik penyelamat Myingyan, mengesahkan seorang pemuda ditembak di kepala dan mati.

“Zin Ko Ko Zaw, seorang lelaki berusia 20 tahun ditembak mati di tempat protes dan pasukan saya merawat 17 orang yang cedera,” kata anggota pasukan penyelamat kedua kepada AFP.

Dua anggota pasukan penyelamat di barat laut Monywa mengatakan bahawa mereka melihat pasukan keselamatan menahan dua individu.

Demonstrasi juga berlanjutan di Yangon, kota terbesar Myanmar, pada hari Rabu, dengan penunjuk perasaan menggunakan tayar sementara dan pagar kawat berduri untuk menyekat jalan utama. – Agensi


Falsafah ‘Goyim’ melatari kekejaman Yahudi di Palestin

BANGI, 25 Ramadan 1444H, Ahad – Konsep goyim yang wujud dalam kefahaman Yahudi mendorong tindakan kejam penjajah Israel terhadap warga Palestin yang tidak bersalah di negara mereka sendiri.

Pengarah Pusat Kajian Pemikiran dan Peradaban Ummah (PEMIKIR), Ustaz Firdaus Zalani berkata, fahaman mengenai goyim ini membenarkan puak Yahudi melakukan apa sahaja terhadap bangsa lain tanpa rasa bersalah.

“Istilah goyim ini memberi makna kepada lembu-lembu, maknanya manusia-manusia lain adalah seperti lembu-lembu yang boleh diperlakukan apa sahaja,”katanya.

Mengulas lebih lanjut, beliau menyatakan bahawa fahaman goyim bukan sahaja dinyatakan di dalam kitab Talmud, malah rabai-rabai juga menerapkan ajaran tersebut.

Beliau berkata, pada tahun 2010, seorang rabai Yahudi, Ovadia Yosef ada menyebut bahawa goyim ini tidak ada sebarang tempat di dalam dunia.

“Adanya goyim ini ataupun bangsa-bangsa selain Yahudi ini adalah satu, menjadi hamba kepada bangsa Yahudi.

“Bila kita faham kedua-dua sudut pandang ini, falsafah yang melatari bagaimana Yahudi melihat manusia lain, dan bagaimana dia melihat diri mereka sendiri dan akhirnya kita boleh faham apa sebenarnya yang berlaku kepada dunia hari ini,” jelas beliau.

Negara haram Israel dilaporkan terus melakukan kekejaman dan keganasan terhadap penduduk Palestin.

Majlis Hak Asasi Manusia Pertubuhan Bangsa-Bangsa Bersatu (PBB) membentangkan laporan serangan penceroboh terhadap Palestin, di mana 3,372 insiden keganasan yang mengakibatkan 1,222 rakyat Palestin cedera pada tahun ini.


Ziarah Aidilfitri di kawasan PKP hanya pada 1 Syawal

PUTRAJAYA, 22 Ramadan 1442H, Selasa – Aktiviti ziarah sempena Hari Raya Aidilfitri yang dijangka disambut 13 Mei ini, hanya dibenarkan pada hari raya pertama sahaja bagi kawasan Perintah Kawalan Pergerakan (PKP).

Menteri Kanan (Kluster Keselamatan) Datuk Seri Ismail Sabri Yaakob berkata jumlah kehadiran tetamu adalah tidak melebihi 15 orang pada satu-satu masa, mengikut saiz rumah dengan penjarakan fizikal.

Bagi kawasan PKP Bersyarat (PKPB) dan PKP Pemulihan (PKPP) pula, beliau berkata aktiviti ziarah dibenarkan dari 1 hingga 3 Syawal.

“Bagi kawasan PKPB, kehadiran tetamu terhad kepada 20 orang pada satu-satu masa mengikut saiz rumah dengan penjarakan fizikal manakala kawasan PKPP, ziarah dibenarkan dengan kehadiran tetamu tidak melebihi 25 orang pada satu-satu masa,” katanya pada sidang media perkembangan PKP di sini, hari ini.

Bagaimanapun, Ismail Sabri berkata mereka yang tinggal di kawasan PKP Diperketatkan (PKPD) tidak dibenarkan menerima kunjungan tetamu luar dan hanya terhad kepada keluarga di dalam rumah sahaja. – Bernama


Blok Netanyahu dahului pilihan raya Parlimen Israel

BAITULMAQDIS, 7 Rabiulakhir 1444H, Rabu – Keputusan awal tidak rasmi pada Selasa menunjukkan blok bekas Perdana Menteri Israel, Benjamin Netanyahu mendahului dalam pilihan raya Parlimen negara pengganas itu.

Blok sayap kanan Netanyahu memperoleh 61 atau 62 kerusi dalam 120 anggota Knesset, membolehkannya membentuk kerajaan dengan majoriti kecil.

Sementara, blok lawannya Perdana Menteri, Yair Lapid pula memperoleh 54 kerusi.

Keputusan rasmi dijangka diumumkan pada Khamis atau Jumaat ini.

Pusat mengundi Israel ditutup pada lewat Selasa selepas menyaksikan peratusan keluar mengundi tertinggi untuk pilihan raya umum sejak 1999.

Peratusan tertinggi itu direkod pada pilihan raya umum kelima negara itu, ketika pemilihan dibuat dalam tempoh kurang daripada empat tahun.

Jawatankuasa Pilihan Raya Pusat Israel mendakwa, setakat jam 8 malam waktu tempatan, peratusan keluar mengundi mencecah 66.3 peratus dengan hampir 4,5 juta orang sudah membuang undi.

Pusat mengundi ditutup pada jam 10 malam, kira-kira 6.7 juta pengundi layak membuang undi pada pilihan raya Israel semalam.-  Agensi


Dewan Rakyat lulus RUU Lembaga Angkasa Malaysia

KUALA LUMPUR, 21 Rabiulawal 1443H, Khamis – Dewan Rakyat hari ini meluluskan tanpa pindaan Rang Undang-Undang Lembaga Angkasa Malaysia 2020 yang bertujuan menubuhkan Lembaga Angkasa Malaysia.

Timbalan Menteri Sains, Teknologi dan Inovasi (MOSTI) Datuk Ahmad Amzad Hashim ketika menggulung perbahasan rang undang-undang itu berkata fungsi Lembaga Angkasa Malaysia adalah berbeza dengan peranan Agensi Angkasa Malaysia (MYSA), sedia ada.

Beliau berkata MYSA adalah agensi kerajaan dengan peranan khusus dalam pembangunan dan penyelidikan (R&D) sektor angkasa, manakala Lembaga Angkasa pula berperanan sebagai badan kawal selia sektor itu.

“Konsep ini boleh dilihat seperti mana yang telah diguna pakai MOSTI (menerusi) Agensi Nuklear Malaysia iaitu agensi kerajaan yang khusus dalam R&D tenaga atom manakala kita ada satu lagi, Lembaga Pelesenan Tenaga Atom, ini adalah badan yang mengawal selia bagi tujuan sektor tenaga atom,” katanya.

Ahmad Amzad berkata rang undang-undang itu digubal bagi menyediakan kerangka perundangan untuk memastikan aktiviti angkasa negara dilaksanakan dengan selamat, bertanggungjawab dan terjamin selain mematuhi garis panduan yang dipersetujui di peringkat antarabangsa.

Selain itu, rang undang-undang tersebut akan menjadi panduan bagi perkembangan teknologi angkasa tempatan dan dijangka meningkatkan minat serta keyakinan industri tempatan dan luar negara untuk melabur dalam sektor angkasa negara.

Persidangan Dewan Rakyat bersambung 4 petang esok bagi pembentangan Bajet 2022.


Hadkan 80 Ahli Parlimen tak bercanggah Perlembagaan

KUALA LUMPUR, 23 Rabiulawal 1442H, Isnin – Peraturan mengehadkan kehadiran 80 Ahli Parlimen di dalam Dewan Rakyat pada satu-satu masa masih dibangkitkan pada persidangan hari ini dengan Yang Dipertua dewan Datuk Azhar Azizan Harun sekali lagi menegaskan keputusan itu tidak bercanggah dengan Perlembagaan dan mendapat persetujuan ketua-ketua Whip parti.

Beliau berkata langkah yang dibuat atas nasihat Kementerian Kesihatan (KKM) bagi mengekang penularan wabak COVID-19 itu bukan untuk mengekang Ahli Parlimen daripada berbahas.

“Di manakah terdapatnya dalam Perlembagaan Persekutuan bahawa setiap masa saya perlu mendengar 222 orang Ahli Parlimen dalam dewan? (kerana) Korumnya 26 orang (mengikut) Peraturan Mesyuarat dan kita ada 80 orang. Bukan saya nak mengekang daripada berdebat (kerana) semua yang dipilih Parti Whip boleh berdebat, dipersilakan.

“(lagipun) Setiap hari persidangan, bukannya 222 ada dalam dewan pun. Yang datang dalam 120 orang, dan bukannya mereka ada dalam dewan dari 10 pagi sampai 5.30 petang. Selepas 2.30 petang, kadang-kadang nak ada korum pun tak cukup. Jadi bila kita buat konsensus 80 orang (Ahli Parlimen), tiba-tiba perkara ini jadi besar, kenapa?“ katanya sebelum sesi perbahasan Rang Undang-undang Perbekalan 2021 hari ini.

Azhar mengajak semua untuk membalas jasa dan budi baik serta titik peluh petugas barisan hadapan termasuk Ketua Pengarah Kesihatan Tan Sri Dr Noor Hisham Abdullah yang bertungkus-lumus setiap hari bagi mengawal penularan COVID-19.

Azhar menegaskan perkara itu bagi menjawab persoalan Hassan Abdul Karim (PH-Pasir Gudang) yang mendakwa larangan Ahli Parlimen, Ahli Dewan Rakyat atau wakil rakyat yang dipilih rakyat Malaysia masuk ke Dewan Rakyat adalah bertentangan dengan Artikel 96 dan 97 berkenaan Peruntukan Kewangan Bahagian 7 Perlembagaan Persekutuan.

“Peraturan menghadiri sidang Parlimen yang memperuntukan 80 orang sahaja pada waktu bahas bajet adalah bertentangan dengan peraturan undang-undang dan perlembagaan Persekutuan, saya mohon peraturan ini ditarik balik.

“Sekarang sidang membahas dan meluluskan belanjawan ini bukan sidang biasa, ertinya tidak boleh belanjawan diluluskan dengan keadaaan persidangan Parlimen yang tidak sah, kita tidak mahu kerajaan yang tidak sah meluluskan Rang Undang-undang Belanjawan yang tidak sah, kita kena kembali kepada peruntukan Perlembagaan,” katanya.

Beliau berkata Undang-undang Pencegahan Pengawalan Penyakit Berjangkit yang diguna pakai KKM, Majlis Keselamatan Negara (MKN) dan kerajaan Persekutuan bersama peraturan Parlimen yang dibuat speaker, menteri yang menjaga hal ehwal Parlimen dan Ketua Whip dari semua parti tidak boleh mengatasi peruntukan Perlembagaan Persekutuan yang menjamin hak setiap Ahli Parlimen masuk ke Dewan Rakyat.

Datuk Seri Shahidan Kassim (BN-Arau) yang bangun mencelah, bagaimanapun berkata: “Ini bukan diputuskan kita (tetapi) diputuskan oleh KKM. Kalau kita lawan (keputusan) KKM, tak apa, kita isytihar undi hari ini (yang) kita nak menentang (keputusan) KKM. Ini soal penyakit, yang melibatkan semua kita.”

Sementara itu, Datuk Seri Anwar Ibrahim (PH-Port Dickson) ketika membahaskan Belanjawan 2021 turut menyentuh perkara itu pada awal perbahasan, dengan berkata apa yang bangkitkan Hassan bukan bermaksud untuk mempertikai keputusan KKM atau Dr Noor Hisham, dan menambah cara Azhar mengulas adalah kurang tepat.

“Isu yang diprihatinkan Ahli Parlimen juga berat, mereka mahu ruang seperti biasa, kelonggaran seperti biasa…jadi tidak bermakna apa yang diputuskan KKM muktamad sampai tidak boleh dibahaskan.

Menurut Anwar, semua peraturan yang ada kini telah mengambil kira pandangan pelbagai pihak termasuk pandangan dari KKM yang turut dipertikai oleh ramai pakar lain.

“…janganlah sampai dianggap satu pandangan dari MKN dan KKM muktamad sampai tidak boleh dibahaskan…kalau begitu tidak perlu ada Parlimen,” katanya. – Bernama


Pelik kan? 40 tahun tanah diceroboh langsung tiada tindakan

BANGI, 5 Jamadilawal 1442H, Ahad – Tindakan 111 pekebun haram di Raub yang berjaya menyekat notis pengosongan dikeluarkan kerajaan negeri Pahang, sudah membuktikan mereka menang dari sudut moral.

Apatah lagi, apabila perintah pengosongan itu juga ‘berani’ dicabar oleh kumpulan penceroboh di mahkamah.

Situasi itu secara tidak langsung menggambarkan kerajaan negeri Pahang seperti hilang kuasa dalam menangani isu berkenaan, kata Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat.

“Malah, sejak daripada notis pengosongan dikeluarkan pada Ogos, sehingga perbicaraan pertama pada 28 Oktober, kes masih belum dapat diselesaikan.

“Ia terus dilanjut daripada 28 Oktober, kemudian 9 Disember dan diiberi ruang lagi kemuka afidavit baharu sehingga ditangguh lagi pada 23 Disember ini,” katanya.

Beliau berkata demikian dalam wawancara di Facebook PEMBELA bertajuk ‘Isu kartel ceroboh tanah di Pahang’ malam tadi.

Sebagai NGO yang lantang dalam isu pencerobohan tanah itu, Ustaz Masridzi berkata, PEMBELA mengenal pasti hampir 400,000 ekar tanah daripada lapan daerah di Pahang telah diteroka bagi tujuan pelbagai projek termasuk sawit serta lombong.

Beliau berkata, gerakan itu seperti wujud satu kartel di mana doktrin di belakangnya adalah dalam kalangan ‘tauke’ besar yang ada kaitan dengan ahli politik.

“Kita lihat dari sudut kelemahan undang-undang seperti berlaku ‘double standard ‘ di kalangan penceroboh pribumi.

“Penceroboh ramai sehingga 111 orang, dan 4,400 hektar kalau dibahagi dengan jumlah mereka boleh dapat 100 ekar seorang,” katanya.

Katanya, perbicaraan kes ini sepatutnya sudah boleh diputuskan lebih awal 28 Oktober lalu tanpa sebarang penangguhan.

“Tetapi, penceroboh boleh buat ‘game’ jadi begitu panjang dan mereka diberi lagi ruang sehingga boleh kemukakan pula afidavit baharu.

“Sebab itu kita nak tahu, kerajaan negeri berjuang untuk apa? Patutnya jaga aset negeri. Tak logik, 40 tahun diceroboh langsung tiada tindakan,” katanya.


Israel gugur pendakwaan peneroka Yahudi bunuh rakyat Palestin

RAMALLAH, 29 Muharam, 1444H, Sabtu – Pendakwa Raya Israel menutup kes seorang peneroka haram yang menikam seorang warga Palestin sehingga maut di Salfit, Tebing Barat diduduki.

Dalam satu kenyataan dikeluarkan, ia mendakwa bahawa ‘selepas menyemak bukti dalam kes itu, termasuk kenyataan daripada mereka yang terbabit dalam insiden berkenaan … keputusan dibuat untuk menutup kes tersebut memandangkan tuntutan membela diri tidak boleh ditolak.’

Kumpulan peneroka membunuh Ali Hassan Harb, 27, telah menyerang tanah keluarganya yang bersebelahan penempatan haram Israel iaitu Ariel, dan memindahkan rumah kayu dibina di sana.

Kematian Ali telah disiasat oleh kedua-dua agensi pengintip domestik Israel, Shin Bet dan Unit Jenayah Nasionalis Polis Israel.

“Walaupun mahkamah memutuskan untuk menutup kes itu, kami akan ke Mahkamah Agung dan kemudian ke Mahkamah Jenayah Antarabangsa (ICC).

“Kami akan teruskan sehingga cebisan harapan terakhir, sehingga nafas terakhir, sehingga pembunuh dan kerajaan ini dihukum – kami tidak akan membiarkannya,” kata bapa saudara mangsa, Naim Harb kepada Al Jazeera.

Menurut Kementerian Kesihatan, Ali disahkan meninggal dunia ketika tiba di Hospital Martyr Yasser Arafat di Salfit.

Ahmad Harb yang menarik mayat sepupunya dari lokasi kejadian berkata: “Tentera, pengawal penempatan, polis, mereka semua ada di sana.

“Mereka memerhati ketika dia ditikam dan kemudian menghalang kami daripada mencapainya selama 20 minit,” katanya.

Serangan peneroka ke atas tanah Palestin meningkat dalam beberapa tahun kebelakangan ini, dengan pasukan pendudukan melindungi penyerang dan menahan rakyat Palestin yang melindungi tanah mereka.

Hukuman dikenakan kepada peneroka dan tentera Israel adalah jauh lebih ringan daripada hukuman dijatuhkan kepada rakyat Palestin, termasuk kanak-kanak bawah umur yang disabitkan kesalahan melempar batu.

Walaupun tiada kecederaan atau kerosakan yang berlaku, mereka berdepan hukuman penjara sehingga 20 tahun. – Agensi


UMNO tak terikat dengan mana-mana pakatan politik untuk PRU15

BANGI, 15 Syawal 1443H, Isnin – UMNO tidak terikat dengan mana-mana pakatan politik yang ada untuk menghadapi Pilihan Raya Umum ke-15 (PRU15).

Ahli Majlis Kerja Tertinggi (MKT) UMNO, Datuk Seri Reezal Merican Naina Merican berkata, pemetaan siasah dan wibawa politik parti itu akan dapat berdiri dengan kekuatan UMNO sendiri.

Katanya, langkah itu pasti memberikan UMNO ruang untuk menawarkan sesuatu yang bijaksana dan baharu kepada rakyat.

“Strategi kemenangan dalam PRU15 mesti diasaskan kepada kemampuan kita menawarkan masa hadapan rakyat yang lebih terjamin bersama UMNO dan Barisan Nasional.

“Gelombang dan arus politik tidak mungkin berulang dalam PRU15. Hakikat ini diakui oleh kalangan pemimpin parti lawan sendiri. Modal politik mereka semakin menipis,” katanya dalam tulisan di blog, hari ini.

Justeru, beliau berkata, ini adalah waktu untuk UMNO menyusun gerak dan strategi yang mampan, berbanding mempunyai perspektif serta pandangan politik kabur.

“Yang tidak kurang pentingnya untuk kita lakukan adalah melihat keperluan dan tuntutan pelbagai generasi dalam spektrum pengundi.

“Sementara kita mahu memenangi hati pengundi muda atau pengundi kali pertama, hemah dan nawaitu kita tidak boleh terasing daripada mereka yang selama ini ‘setia’ menyokong kita,” katanya.


Tanah runtuh di Kemensah Heights dipercayai akibat aliran air bawah tanah

KUALA LUMPUR, 11 Safar 1443H, Sabtu – Runtuhan tanah yang menjejaskan bahagian belakang 19 rumah teres dua tingkat di Jalan Kemensah Heights di sini semalam, dipercayai akibat pergerakan aliran air bawah tanah selepas hujan lebat di kawasan itu.

Timbalan Pengarah Jabatan Bomba dan Penyelamat Selangor Wan Md Razali Wan Ismail berkata aliran air bawah tanah berkenaan menyebabkan struktur tanah menggelongsor pada 9.30 malam tadi (Jumaat), yang turut menyekat aliran sungai di bawah bukit daripada terus mengalir.

“Ketika ini, pihak saya bersama polis dan Majlis Perbandaran Ampang Jaya giat memindahkan mangsa untuk ditempatkan di dewan orang ramai.

“Malah, kerja-kerja pencerunan akan dilaksanakan pagi ini bersama pihak-pihak berkaitan,” katanya ketika ditemui pemberita di lokasi kejadian awal pagi tadi.

Sementara itu, tinjauan Bernama mendapati polis mengawal ketat lokasi kejadian sebagai langkah keselamatan.

Semalam, sebanyak 19 rumah teres dua tingkat membabitkan 28 keluarga terjejas akibat insiden tanah runtuh di Jalan Kemensah Heights, namun tidak melibatkan sebarang kemalangan jiwa. – Bernama


Pelajar India protes bantah larangan berhijab

KOLKATA, 8 Rejab 1443H, Khamis – Ratusan pelajar di bandar Kolkata di timur India pada Rabu melaungkan slogan dan berhimpun di jalanan sebagai protes terhadap larangan bertudung di negeri selatan Karnataka.

Pelajar yang membantah kebanyakannya adalah mereka yang memakai tudung, kata seorang saksi Reuters, sambil menambah bantahan itu berlaku tanpa sebarang insiden.

Para pelajar memberitahu Reuters bahawa mereka merancang untuk berkumpul semula pada Khamis.

“Kami akan terus membantah sehingga kerajaan berhenti menghina pelajar. Kami mahu hak asasi kami kembali…anda tidak boleh merampas hak kami,” kata salah seorang penunjuk perasaan dikenali sebagai Tasmeen Sultana.

Protes sama juga telah dirancang pada Rabu di ibu negara India, New Delhi.

Media tempatan minggu lalu melaporkan, beberapa sekolah di Karnataka menafikan kemasukan pelajar Islam yang memakai tudung memetik arahan Kementerian Pendidikan, menyebabkan bantahan daripada ibu bapa dan pelajar.

Pelajar Hindu melancarkan bantahan balas, berkumpul di sekolah dalam beberapa hari kebelakangan ini bagi menyokong larangan itu, memaksa kerajaan negeri Karnataka menutup sekolah dan kolej selama tiga hari untuk meredakan ketegangan antara kedua-dua komuniti itu.

Dalam satu insiden, video yang dikongsi secara meluas di atas talian menunjukkan seorang pelajar Islam berseorangan yang memakai tudung dikelilingi pemuda Hindu yang menjerit slogan agama ketika cuba memasuki sekolahnya di Karnataka.

Kerajaan Karnataka, di mana 12 peratus penduduk beragama Islam dan diperintah oleh parti nasionalis Hindu Bharatiya Janata Party (BJP) pimpinan Perdana Menteri, Narendra Modi telah memerintahkan agar pelajar mematuhi kod pakaian yang ditetapkan oleh sekolah.

Parti pembangkang dan pengkritik mendakwa kerajaan BJP di peringkat Persekutuan dan negeri mendiskriminasi penduduk minoriti Islam.

Modi mempertahankan rekodnya dan berkata, dasar ekonomi dan sosialnya memberi manfaat kepada semua rakyat India. – Agensi


4 kedai serbaneka di Bangi, Kajang sudah henti jual arak

BANGI, 12 Zulkaedah 1443H, Ahad – Penjualan arak di kedai serbaneka sekitar Bangi dan Kajang berjaya dihentikan selepas mendapat bantahan bertulis daripada Ikatan Muslimin Malaysia (ISMA) pada Ramadan lalu.

Yang Dipertua ISMA Bangi, Ustaz Bilal Jailani berkata, tinjauan yang dilakukan hari ini di lima kedai serbaneka di kawasan berkenaan mendapati empat daripadanya telah menghentikan penjualan arak di premis mereka.

Beliau berkata, empat premis terbabit adalah KK Supermart Hentian Kajang, Potboy Mart Hentian Kajang, MyNews Bangi Avenue dan Speedmart Bangi Vista.

“ISMA Bangi mengucapkan setinggi tahniah dan syabas, kami menyerahkan surat terima kasih dan bungkusan coklat sebagai simbol penghargaan.

“Tindakan menghentikan jualan arak ini menunjukkan mereka cakna kepada suara-suara NGO dan komuniti,” katanya menerusi perkongsian di Facebook, hari ini.

Pada masa sama, Ustaz Bilal memaklumkan ISMA Bangi turut mengunjungi sebuah kedai serbaneka, Speedmart di Taman Kajang Mewah untuk menyerahkan surat bantahan penjualan minuman keras di premis itu.

“Diharap mereka menyahut seruan kami. Perjuangan membantah penjualan arak perlu diteruskan di semua komuniti.

“Arak adalah musuh seluruh manusia, merentas umur, bangsa dan agama. Teruskan berkempen bersama ISMA,” katanya.

Penyerahan surat bantahan penjualan arak di kedai serbaneka adalah antara sebahagian usaha ISMA melalui kempen ‘Malaysia Sejahtera Tanpa Arak’ yang dilancarkan pada 5 Februari lalu.

Kempen bersama Yayasan Maghfirah itu, bukan hanya disasarkan kepada golongan muslim, tetapi juga untuk setiap lapisan masyarakat di negara ini.

Ia itu turut mendapat sokongan beberapa badan bukan kerajaan (NGO) lain antaranya Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).


Nahas Elmina: Laporan awal keluar Jumaat

BANGI, 23 Safar 1445H, Sabtu – Laporan awal nahas pesawat jenis Beechcraft Premier 1 yang terhempas di Elmina, Shah Alam, pada 17 Ogos lalu, akan dikeluarkan Jumaat ini.

Menteri Pengangkutan, Anthony Loke berkata, laporan itu adalah mengenai analisis data rakaman suara selama 30 minit daripada ‘memory puck’ dalam perakam suara kokpit (VCR) pesawat berkenaan.

“Kita akan keluarkan laporan awal pada Jumaat ini, 15 September,” katanya seperti dipetik media tempatan, hari ini.

Dalam kejadian pada 17 Ogos lalu, sebuah pesawat Beechcraft 390 Premier 1 yang membawa lapan penumpang dan kru, terhempas di kawasan Elmina.

Semua yang berada dalam pesawat tersebut terkorban termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang, Datuk Seri Johari Harun, selain dua orang awam iaitu seorang penunggang p-hailing dan seorang pemandu e-hailing yang melalui tempat kejadian.

Terdahulu, komponen tersebut dibawa ke Singapura selepas negara ini tidak mempunyai peralatan khas bagi mengekstrak maklumat yang tersimpan dalam VCR untuk menyiasat punca nahas.

Bagaimanapun, VCR pesawat dari Pulau Langkawi menuju ke Lapangan Terbang Sultan Salahuddin Abdul Aziz Shah, Subang itu mengalami kerosakan teruk akibat terbakar dan terpaksa dibawa kembali ke kilang pembuatannya di Amerika Syarikat bagi mendapatkan rakaman terbabit.


Kawal selia BNM solusi interim, tidak ubah sifat asal TH: MoF

KUALA LUMPUR, 12 Zulhijjah 1442H, Khamis – Kementerian Kewangan (MoF) hari ini menegaskan bahawa langkah pengawalseliaan Lembaga Tabung Haji (TH) di bawah Bank Negara Malaysia (BNM) adalah satu solusi atau penyelesaian interim.

Sehubungan itu, MoF berkata, ini tidak akan mengubah sifat asal TH sebagai agensi unggul khususnya dalam pengurusan jemaah haji bagi menunaikan Rukun Islam kelima sebagaimana termaktub di bawah Akta Tabung Haji 1995 (Akta 535).

“Selain itu, hal ehwal haji masih kekal di bawah tanggung jawab Menteri di Jabatan Perdana Menteri (Hal Ehwal Agama).

“Lembaga Pengarah dan badan pengurusan TH tetap mempunyai tanggungjawab utama dalam menentukan hala tuju TH serta pengurusan dan operasi haji,” kata kementerian itu dalam satu kenyataan.

Menurut MoF, usaha kawal selia TH berkaitan pengambilan deposit serta pengurusan risiko dan kecairan atau mudah tunai oleh BNM juga satu solusi interim yang akan dilaksanakan sehingga hasil dapatan Suruhanjaya Siasatan Diraja (RCI) dibentangkan untuk pertimbangan selanjutnya di pihak kerajaan.

“Memandangkan TH menerima deposit daripada bakal jemaah haji serta orang ramai dan kerajaan menjamin wang simpanan pendeposit tersebut di bawah Akta 535, maka amat wajar ianya dikawal selia dengan lebih baik serta dapat terus menjana pendapatan daripada pelaburan yang patuh Syariah.

“Penambahbaikan kawal selia TH adalah selaras dengan hasrat kerajaan supaya TH kembali ke mandat asal penubuhannya iaitu menguruskan simpanan pendeposit untuk tujuan menunaikan haji di samping simpanan untuk pelaburan,” katanya.

MoF juga menegaskan bahawa TH adalah sebuah institusi kewangan yang dianggap penting untuk sistem kewangan negara berikutan jumlah depositnya yang kini mencecah RM82 bilion, dan saling hubung yang rapat dengan sistem kewangan terutama sebagai pemegang saham terbesar Bank Islam Malaysia Bhd (Bank Islam).

“Oleh itu penetapan kawal selia di bawah BNM yang masih berlandaskan konsep Syariah akan memantapkan tadbir urus dan memastikan tiada penyalahgunaan dana yang boleh memaksa kerajaan menggantikan wang pendeposit berikutan jaminan kerajaan,” katanya.

Jelas MoF, sebagai sebuah institusi yang berkait rapat dengan sistem kewangan negara dan tentunya mempunyai kepentingan sistemik, kerajaan perlu turut memastikan agar kedudukan kewangan TH terus diperbaiki dan diperkukuh.

“Deposit mencecah RM82 bilion iaitu 10 peratus daripada jumlah deposit sistem perbankan Islam negara perlu ditadbir dengan baik berteraskan konsep semak dan imbang kerana sebahagian daripada deposit berkenaan diletakkan di institusi perbankan Islam.

“Tindakan pengeluaran deposit secara mendadak berupaya mencetuskan masalah kecairan bagi institusi perbankan Islam dan memberi kesan ke atas sistem kewangan Islam Malaysia.”

Kementerian itu juga menegaskan bahawa ia sedia maklum mengenai perbezaan mandat serta peranan TH berbanding institusi perbankan yang lain.

Justeru, jelasnya, skop pengawalseliaan BNM pada waktu ini sementara menunggu selesainya RCI, adalah hanya tertumpu kepada aspek pengambilan deposit serta pengurusan risiko dan kecairan dengan rangka kerja pengawalseliaan yang berbeza daripada peraturan am dipatuhi oleh institusi perbankan lain.

MoF berkata, persepsi berhubung konsep riba bagi meraih pulangan terbaik daripada pelbagai pelaburan untuk manfaat pendeposit juga tidak timbul sama sekali kerana BNM mempunyai Majlis Penasihat Syariah yang berpengetahuan, berpengalaman serta turut diiktiraf di peringkat antarabangsa.

“Kesemua usaha ini bertujuan untuk terus melindungi hak-hak pendeposit dan memastikan segala pelaburan oleh TH adalah berlandaskan prinsip Syariah,” katanya. – Bernama


Tiada usul tamatkan kerjasama dengan UMNO dibawa ke muktamar PAS

ALOR SETAR, 22 Muharam 1444H, Sabtu – PAS tidak menerima sebarang usul berkaitan menamatkan hubungan kerjasama dengan UMNO menerusi Muafakat Nasional (MN) untuk dibawa dan diputuskan pada Muktamar Tahunan PAS kali ke-68 pada 3 dan 4 September ini.

Setiausaha Agung PAS Datuk Seri Takiyuddin Hassan, sebaliknya berkata terdapat PAS peringkat kawasan yang menghantar usul berkaitan mengukuhkan penyatuan ummah dan MN sejajar dengan pendirian parti itu.

“Kita ada 197 kawasan PAS di seluruh negara yang menghantar usul kepada PAS Pusat dan setakat ini kita belum memuktamadkan usul-usul diterima tanpa bahas dan usul-usul yang akan dibahaskan pada muktamar kali ini.

“Antara usul yang memang dibangkitkan ialah berkenaan MN tapi tidak lebih daripada kita menekankan isu penyatuan ummah dan setakat ini tiada usul diterima bercanggah dengan pendirian PAS,” katanya pada sidang media di sini semalam.

Beliau berkata pendirian PAS berkaitan penyatuan ummah amat jelas yang bukan sahaja terhad dengan UMNO, tetapi juga parti lain dalam menjamin kestabilan politik demi kesejahteraan negara.

Takiyuddin berkata PAS juga sedang berusaha mencari jalan bagi mengelak pertembungan dengan UMNO pada Pilihan Raya Umum ke-15 (PRU15) yang dilihat akan merugikan dalam konteks penyatuan ummah.

“Kita masuk pilihan raya kita mahu menang, ada situasi apabila pertandingan lebih dua penjuru, kedua-dua pihak yang terlibat dalam penyatuan ummah ini kalah dan yang menang pihak ketiga, jadi saya boleh mengesahkan bahawa usaha untuk mengelakkan perkara itu menjadi keutamaan kita,” katanya.

Sementara itu, Takiyuddin berkata seramai 1,300 perwakilan akan menyertai muktamar tahunan kali ini yang akan berlangsung di Kompleks PAS Kedah di sini, yang bermungkinan menjadi muktamar terakhir parti itu sebelum PRU15 akan datang.

Selain itu, beliau berkata PAS turut menjemput wakil daripada semua parti komponen dalam Perikatan Nasional, pimpinan tertinggi UMNO serta pengerusi Gerakan Tanah Air Tun Dr Mahathir Mohamad.

“Kita turut menjemput perwakilan daripada parti-parti politik luar negara terutama yang melibatkan gerakan Islam, wakil kedutaan di negara ini…bagaimanapun setakat ini semua jemputan belum ada lagi pengesahan kehadiran,” katanya.

Beliau berkata sejajar dengan muktamar kali ini, PAS turut mengadakan Muktamar Dewan Pemuda PAS Pusat, Muktamar Dewan Ulama PAS, Muktamar Dewan Muslimat PAS Pusat, Konvensyen Dewan Himpunan Pendukung PAS dan Konvensyen Assabiqun (veteran) PAS pada 1 dan 2 September. – Bernama